Pechado por demolición por Emma Pedreira - A Sega\nHome / recension / Pechado por demolición por Emma Pedreira\nPechado por demolición por Emma Pedreira\nsegadoras 06:23:00 recension\nPasamos a vida mudando. En canto ao externo, mudamos de casa, de cuarto, deambulamos, facémonos nómades. Pero tamén o pelo, as esporas da pel, as súas escamas, os nosos tecidos van quedando ciscados polos lugares que transitamos. No interior tamén hai unha muda constante, natural ou obrigadamente circunstancial. O choque directo do emocional contra a nosa casca fai fenda e, inevitablemente, sofre o de adentro. O entullo, ese material de refugallo, os cascallos desa muda, desa demolición, vén sendo a pegada do que ten cambiado, os restos do naufraxio e os descartes.\nA humanización da casa como metáfora do paso desvastador do tempo, ten sido xa obxecto dunha boa chea de versos; de feito, a casa habitable, viva, agoniante ou vouga, é un dos tótems da literatura galega de todos os tempos. Pero até o de agora ninguén optara pola cousificación edificable da pel para falar dos procesos emocionais de desgaste, abandono, ruína e proxección de nova pranta e é Lorena Conde quen deseña en Entullo un plano de obra case teatralizado e propón unha edificación viva e un entorno urbanístico móbil, expansivo e depresivo, respirante, no que encerrarse a procurar unha sanación.\nAutora chegada do teatro, como poeta xoga cos procesos internos e externos do desengano e da frustración caracterizándoos como personaxes e facendo dalgúns dos poemas acoutacións completas que edifican un escenario recoñecible, onde o interior e o exterior quedan prefixados como Habitante e Corpo, e a súa némese, Engano, será o desencadeante do movemento que se dá no libro. Electrizante por veces, introspectivo e axexante noutras, Habitante, que semella interna e ferida, trata de vencer a Corpo, rotunda e persistente e ambas, pechadas a Engano, reclúense no doméstico para ir afacéndose ao dano e pendurar, por un tempo indefinido, o cartel de pechado por reforma.\n“A enfermidade de deixarse ir”\nA contrariedade, e enténdase como tal o desengano amoroso, a frustración, a soidade ou calquera outro momento catárquico tendente á soidade curativa é en Entullo unha necesidade de desdobrar o eu en dous planos, físico e psíquico, doméstico e universal, herméticos todos, onde Habitante e Corpo tenden a impermeabilizarse contra Engano.\nAínda que Habitante e Corpo vivan de portas cara adentro para crear un espazo diáfano de reconstrución onde o íntimo e o éxtimo poidan reconciliarse trala invasión de terceiros, o roce e a convivencia do mental e do corporal, dan lugar a unha loita interna que estala a cada pouco. Habitante quere liberarse, Corpo é contida e continente. As pechaduras do fortín construído até que pasen os conflitos son novamente campo de batalla.\n“Túmbame de sete con seis graos certos”, porque é mellor reconstruír sobre o sinistro total, partindo de cero, que ir parcheando o deterioro de algo tipificado xa como ruína.\n“Corpo, cando se volverán soster os ósos licuados?”\nPoemas do desamor e do desencanto confiados a unha linguaxe urbanística delicada e forte, como a arquitectura medieval, feita para perdurar e ser embestida, pero tamén para protexer os corpos habitantes contra as feras, os ataques e as bestas e permitir a vida interior, allea a doenzas e males mundanos. Como o Engano, que podería abranguer toda a tipoloxía do que unha persoa teme atopar: erro, desaprobación, soidade, dano.\nMedrando ceibas dentro do dano, os brazos de Corpo crean empalizadas sobre a ferida de Habitante que ao tempo se rebela contra a submisión ao calar “ A Habitante en loita /contra o Corpo e contra si”. Coa intención de, no medio do trafego de desescombrar, ir deixando pasar o tempo e a luz como limpeza e, reconciliadas coas cicatrices e os espellos, aprender os sendeiros que non deben volver ser transitados.\nComo di Lorena Conde: “Moito coidado con deixarse ir/ ás areas movedizas outra vez”.\nLibro de obrigada relectura e prescripción para o post-trauma. Curativo e aloumiñador. Rotundo e terapéutico por espello e conselleiro. Absolutamente perturbador e medicinal.\nConde, Lorena, Entullo, Deputación da Coruña, 2016\nPechado por demolición por Emma Pedreira Reviewed by segadoras on 06:23:00 Rating: 5


Concello de Lugo | O Alcalde de Lugo valora o descenso do número de desempregados na provincia e anima aos lucenses a traballar en común para superar a crise\nO Alcalde de Lugo valora o descenso do número de desempregados na provincia e anima aos lucenses a traballar en común para superar a crise\n# Xoves, 02/07/2009\nJosé López Orozco participou esta mañá na inauguración da mostra Solidarízate: voluntarios\nO Alcalde de Lugo, José López Orozco, valora os datos do paro coñecidos esta mañá que reflicten que Lugo e Ourense son as provincias galegas que experimentan un maior descenso no número de desempregados. Así, tal e como explicou, o paro rexistra un descenso do 5,05% en Lugo con 955 desempregados menos. López Orozco animou aos lucenses a seguir colaborando nesta dirección, “con alegría e esperanza, facer as cousas ben e traballar en común” para superar a crise para o que contarán co apoio decidido do Concello.\nO Alcalde de Lugo fixo estas declaracións no acto de inauguración da exposición Solidarízate: voluntarios promovida por CaixaGalicia. Na súa intervención, López Orozco explicou que Lugo é unha cidade solidaria, que se ocupa e preocupa para que haxa igualdade de dereitos. No acto participou o Alcalde da cidade, así como co director xeral de CaixaGalicia, José Luis Méndez, e a Secretaria Xeral de Benestar, Susana López Abella.\nLópez Orozco agradeceu o papel das asociacións, así como dos promotores do proxecto por contribuír cun mundo máis xusto e solidario no que persoas descoñecidas e en silencio dedican o seu tempo aos demais. “Canto máis democrática sexa unha sociedade máis asociacións ten que haber parta traballar conxuntamente coas institucións”, destacou o Alcalde.\nSegundo López Orozco, a ubicación da mostra, situada na rúa da Raíña, permitirá ser visitada por numerosos viandantes o que colaborará na concienciación sobre o papel do voluntariado na sociedade.\nA exposición Solidarízate está composta por 22 figuras de fibra que representan a todo tipo de persoas voluntarias, 8 pantallas con contidos audiovisuais e paneis informativos que forman un discurso expositivo creado coas declaracións e imaxes de 100 persoas voluntarias que contan cómo integran o traballo voluntario na súa vida diaria.\nA mostra divídese en catro temáticas, catro espazos de encontro nos que se mostran actividades de voluntariado no ámbito da inclusión social, a discapacidade, o medio ambiente e a cooperación ao desenvolvemento.\nA exposición conta cos testemuños de cen persoas voluntarias, a participación de 142 ONG e o apoio de 280 voluntarios que farán de guías e atenderán aos viandantes informándoos de exemplos e posibles accións de voluntariado.\nOs contidos audiovisuais que se poden ver nas pantallas crean un discurso expositivo que reflicte que o voluntariado non é unha cuestión de idade, nin de dispoñibilidade de tempo, nin de capacidade ou habilidade senón que calquera persoa, sexa cal sexa a súa idade, a súa profesión e por pouco tempo que teña, pode axudar e ser voluntario.\nA mostra estará na rúa da Raíña ata o vindeiro 12 de xullo.


O Preguntoiro - Xente de barrio\nInicio/Guía de compra/O Preguntoiro\nQue teño que facer para realizar una compra na tenda do barrio?\nPara comprar na tenda débeste rexistrar coma cliente, acceder ao noso catalogo on-line dende diferentes sitios da nosa paxina web e engadir os produtos da túa interese ó teu carrió da compra. Para máis información consulta a nosa guía de compra.\nQue formas de pago podo utilizar para realizar una compra?\nCanto tardarei en ter o meu pedido na casa?\nDepende do barrio da cidade na que vivas¡ Para os de Coruña, garantimos o teu pedido nun prazo de 24 a 72 horas, sempre que teñamos as camisetas dispoñibles na nosa tenda. No caso do resto do estado Español, o prazo máximo son 5 días, a excepción de Canarias, Baleares, Ceuta e Melilla que son 7 días.\nNos casos das reservas o tempo máximo de fabricación son 30 días.\nPara outros países fainos chegar a tua consulta e calculamos canto tarda en chegar unha camiseta de Os Castros a New Jersey.\nPara todas estas consultas relacionadas cos tempos de envío, non dubides en poñerte en contacto con nós enviando un correo electrónico a contacto@xentedebarrio.es\nOnde podo consultar as tallas disponibles para a miña compra?\nSe queres máis información relativa a dispoñibilidade das tallas e medidas dos produtos de Xente de Barrio, podes consultar a ficha de cada produto, onde poderás ver se esta dispoñible ou para reservar. En canto ás medidas, podes consultalas na guía de produto dentro de cada modelo.


Demiurgo Y Su Mundo de Risco, Antón 978-84-249-0725-9\nDemiurgo y su mundo\nhacia un nuevo enfoque de la obra de Valle-Inclán\nDónde encontrar "Demiurgo y su mundo"\nSinopsis de: "Demiurgo y su mundo"\nAntón Risco (Allariz, 1926-Vigo, 1998) viviu dende neno nun ambiente familiar moi vencellado á vida cultural galega. Despois de rematar os estudos de Filosofía e Letras obtivo unha praza de profesor de español en Francia e máis tarde nos Estados Unidos. De alí pasou a Canadá, onde exerceu a docencia durante moitos anos na Universidade de Laval, en Quebec. Froito desa dedicación universitaria foron os seus estudos sobre literatura fantástica e a súa moi citada tese de doutoramento sobre as estéticas de Valle-Inclán. Pero a figura de Antón Risco cobra unha especial relevancia na literatura galega pola súa obra de creación, na que destacan libros como Memorias dun emigrante (1987, Premio da Crítica Española), As metamorfoses de Proteo (1989, Premio Galicia), Tres situacións elementais (1991), Antoloxía da literatura fantástica en lingua galega (1991) e Mascarada (1995). Con Os fillos do río foi finalista en 1997 do Premio Torrente Ballester que convoca a Deputación da Coruña. Coa novela O embrión, publicada en Galaxia, obtivo o premio Rubia Barcia Cidade de Ferrol, no ano 2001, a título póstumo.\nMás títulos de Risco, Antón


Deteñen aos presuntos autores dun roubo con violencia e intimidación na Estrada - Noticias de Galicia\nDeteñen aos presuntos autores dun roubo con violencia e intimidación na Estrada\nPUBLICADO EN: Noticias de Galicia ► A Estrada ► Local Portada ► Portada dereita ► Sucesos ▼\nA Garda Civil detivo onte a dous veciños das comarcas do Deza e Tabeirós, como presuntos autores dun roubo con violencia e intimidación a unha persoa de avanzada idade, veciño do municipio da Estrada.\nOs feitos sucederon o pasado día 15 deste mes cando este veciño, un ancián de 82 anos, con domicilio na parroquia estradense de Souto, foi abordado violentamente por un individuo que o estaba esperando nas inmediacións do seu domicilio.\nO asaltante, coa cara cuberta, suxeitouno fortemente polo peito e esgrimindo unha navalla que lle colocou á altura do abdome, esixiulle que lle entregase todo o diñeiro. Ante esta situación intimidatoria o ancián entregoulle 265 €uros, no entanto, o atracador, que parecía saber que levaba máis diñeiro rexistroulle un dos petos e subtraeulle outros 1000 €uros que levaba consigo.\nPartindo da hipótese de que o autor do roubo coñecía ou tiña información dos costumes da vítima, as pescudas centráronse sobre a súa contorna social máis próximo e levaron ao Equipo de Policía Xudicial da Garda Civil de Lalín á identificación dunha muller como a persoa que planificara o roubo, para o que estivera observando e controlando todos os movementos e costumes da vítima durante os últimos meses.\nToda a información solicitada por esta muller transmitiulla á persoa que supostamente convencería para materializar o atraco, un mozo, veciño do municipio de Silleda, que presuntamente foi o que, despois de valorar e estudar sobre o terreo as informacións e directrices que recibira, levou a cabo o roubo da forma descrita.\nOs investigadores determinan que despois de executar o plan, o asaltante subtraeulle o teléfono móbil á vítima para evitar a inmediatez do aviso á Garda Civil e deuse á fuga a pé. Finalmente, estas dúas persoas, a inductora e o autor material do roubo repartíronse os 1.265 €uros do botín.\nA investigación concluíu coa detención do home E.R.S., de 26 anos de idade, veciño de Silleda, como presunto autor material dun delito de roubo con violencia e intimidación e a muller M.T.O.G. de 60 anos de idade, veciña da Estrada, como inductora e colaboradora necesaria para a comisión do mesmo delito.\nOs detidos pasarán durante as próximas horas a disposición do Xulgado de Instrución nº 1 da Estrada.\n26 de xaneiro de 2017 | 12:25\t• Sen comentarios


22 xefes de servizo de Atención Primaria da área de Vigo presentan a súa dimisión | Noticias Vigo\n22 xefes de servizo de Atención Primaria da área de Vigo presentan a súa dimisión\nPublicado por Noticias Vigo o día 10/12/2018 na sección de Galicia,Sanidad,Vigo\nSaltan as alarmas no SERGAS. Nunca antes desde que o PP con Feijóo pisara o acelerador da destrución da sanidade pública galega, os médicos se tiñan pronunciado de xeito tan rotundo. Vinte e dous facultativos, xefes de servizo da área de Atención Primaria de Vigo, dixeron basta esta mesma tarde. Os médicos xa non poden garantir a saúde da poboación, alertan. Están sobrecargados de traballo, cansos, faltos de motivación (punto 1), fartos de denunciar a falta de persoal (punto 2), de denunciar as listas de espera inaceptábeis (punto 3), fartos da redución de gasto en atención primaria en paralelo ao aumento de gasto en atención hospitalaria (punto 4) e das condicións de traballo dos novos médicos (punto 5).


Marea Pontevedra pedirá apoio no pleno para instar á Xunta a que se esqueza das obras na EDAR de Praceres - Pontevedra Viva\nXoves 28 de Marzo, 2019 ás 18:39 do Xoves 28 de Marzo, 2019\nMarea Pontevedra presentou unha moción para que se debata este luns 1 de abril no último pleno do actual mandato sobre a ampliación da depuradora dos Praceres (EDAR). No escrito solicitan que a Xunta de Galicia non licite a mellora prevista e orzamentada con máis de 16 millóns de euros.\nTemen que se se acometen estes traballos vai consolidarse a ubicación actual da planta e co proxecto do emisario non se recuperarán os terreos gañados ao mar para un uso social.\nA agrupación que lidera Luís Rei lembra que no pleno do 16 de outubro de 2018 rexeitouse con acordo unánime do pleno do Concello calquera solución que pasara pola ampliación da EDAR actual e tamén acordábase reducir o volume que se trata actualmente nas instalacións de Lourizán, coa eliminación das augas que proceden dos municipios de Marín e Poio.\nNa proposta para este vindeiro pleno reclámase que o Concello inste á Xunta de Galicia a desistir de sacar a licitación o proxecto denominado de "mellora da depuradora dos Praceres e do novo emisario submarino".


O albergue Albergue El Acebo conta cun total de 18 prazas onde pasar a noite distribuídas en Prazas en liteiras. Durante os meses máis invernais podes resgardarte do frío nas súas habitacións, as cales dispoñen de calefacción. Lamentablemente non podes atopar aire acondicionado nelas. Non é necesario que leves o teu saco de durmir.\nEste albergue de El Acebo dispón entre os seus servizos de Bar, Restaurante, Enchufes, Supermercado, Maquina de auga e refrescos, Botiquín, Lavadoiro, Tendedero, Telefono público.


4 Bolsas de formación | empreg@\nInicio › novas › 4 Bolsas de formación\n4 Bolsas de formación\nPublicado en 17 Xaneiro, 2014 por arousa norte — Deixar un comentario\nA Dirección Xeral de Comercio convoca 4 bolsas de formación.\nObxecto: contribuír á formación titorial de profesionais no campo da actividade comercial e o seu ámbito.\nO programa formativo integrará principalmente aspectos relativos á actividade comercial, o estudo e análise da pequena e mediana empresa comercial, e o sector da distribución e as estruturas comerciais. O programa formativo poderá estenderse a todas aquelas materias sobre as cales o centro directivo ten competencia e, en concreto, a artesanía.\nO programa formativo desenvolverase ao longo do ano 2014 cunha duración máxima de doce meses, contado desde a data da incorporación das persoas bolseiras ata o 30 de decembro.\nAsí mesmo, a Dirección Xeral de Comercio nomeará un/unha titor/a responsable das actividades de formación que desenvolverán as/os bolseiras/os.\nCada bolsa estará dotada cun importe máximo de 10.800,00 euros brutos, distribuídos en pagamentos mensuais, a razón de 900 euros por mes\nc) Estar en posesión dalgún título universitario de licenciado/a, arquitecto/a, enxeñeiro/a ou de grao. A persoa solicitante deberá estar en posesión do título ou acreditar o pagamento dos dereitos para a súa expedición, ao remate do prazo de presentación de solicitudes e ter rematado os estudos conducentes a el no ano 2005 ou posterior.\nd) Non ter desfrutado anteriormente doutra bolsa de formación na Dirección Xeral de Comercio.\nValoraranse en 3 puntos os seguintes estudos de Licenciatura ou Grao en: Ciencias Económicas e Empresariais, Dereito, Ciencias Políticas, Administración e Dirección de Empresas, Relacións Laborais e Recursos Humanos, Dirección e Xestión Pública, Comercio e Márketing, Publicidade e Relacións Públicas ou equivalentes.\nPrazo: ata o 9 de febreiro.\nb) No teléfono 981 54 55 99 da devandita dirección xeral.\nc) No enderezo electrónico cei.dxcomercio@xunta.es\n‹ Feira de franquicias


Granxas de Lugo donan máis de 35 toneladas de herba a As Neves para alimentar o gando - Vigo al minuto\nXesús Ferreira ten unha explotación de vacas de carne e ovellas na parroquia de Cerdeira, no concello pontevedrés de As Neves. Na vaga de lumes que asolou Galicia na fin de semana do 15 de outubro, tivo a mala sorte de que lle arderán todos os pasteiros do que se alimentaba o seu gando: 35.000 metros cadrados de prados e todo o monte comunal da parroquia.\nDende aquela, as redes sociais ferveron con peticións de axuda e ofertas de solidariedade nun diálogo no que tamén participou a afiliación do Sindicato Labrego Galego. Froito deste intercambio, foron os cargamentos de herba que lle enviaron a Xesús dende parroquias chairegas como Labrada ou Fanoi , no concello lucense de Abadín.\nEn total, dende a Terra Chá, en Lugo, enviáronselle esta fin de semana a Xesús 65 rolos de herba ensilada que superan as 35 toneladas. Para o transporte contouse tamén coa colaboración desinteresada de Transportes Montes de Goiriz, de Vilalba.\nXesús quixo expresar o seu agradecemento aos gandeiros e gandeiras da Terra Chá que lle doaron herba, pois este apoio foi moi importante, xa que, até que cheguen as axudas da Xunta, o gando ten que comer.\n“Agora mesmo, estou alimentando o gando grazas á herba que me doaron estas e outras granxas”, explica Xesús, “porque, a nivel oficial, aínda non recibimos nada e non sabemos aínda se imos ter apoios ou non. E o meu gando ten que comer xa, dende a hora seguinte aos lumes. E, hoxe, grazas á solidariedade, as miñas vacas e as miñas ovellas están comendo”.\nTamén queremos, dende o Sindicato Labrego Galego, darlle as grazas ás granxas de Fanoi e Labrada que colaboraron desinteresadamente nesta campaña solidaria, xa que os tempos que corren para a gandería non son bos e tiveron que facer un grande esforzo para apoiar a un compañeiro desafiuzado polos lumes. Esta é a forza que mantén aínda vivo o rural galego a pesares da falta de apoios institucionais e das políticas destrutivas da Xunta de Galicia.


'TTIP canadense' O Congreso aproba o CETA co respaldo de PP e C's e a abstención do PSOE - NON ao TTIP!!\nPrensa ‘TTIP canadense’ O Congreso aproba o CETA co respaldo de PP e C’s e a abstención do PSOE\n‘TTIP canadense’ O Congreso aproba o CETA co respaldo de PP e C’s e a abstención do PSOE\nCon 179 votos a favor, 79 en contra e 81 abstencións, a Cámara Baixa dá luz verde ao polémico acordo comercial entre a UE e Canadá, que agora segue a súa tramitación no Senado, onde a maioría absoluta do PP garante a súa aprobación. No debate, a vicepresidenta do Goberno, Soraya Sáenz de Santamaría, arremetía contra o PSOE polo seu cambio de posición.\nUn manifestante leva unha máscara coas palabras “Stop CETA” nas protestas en Estrasburgo, Francia. / REUTERS\nO Congreso dos Deputados aprobou este xoves o CETA, o polémico tratado comercial entre a UE e Canadá. Con 179 votos a favor, 79 en contra e 81 abstencións, a Cámara Baixa dá luz verde ao acordo, que agora segue a súa tramitación no Senado, onde a maioría absoluta do PP garante a súa aprobación.\nNo que respecta ao CETA houbo poucas sorpresas por parte dos grupos parlamentarios: PP, Cidadáns, PNV e PDeCAT votaron a favor mentres que Unidos Podemos, ERC, Compromís e EH Bildu fixérono en contra. Como anunciou a semana pasada, o PSOE decidiu emendar as follas de ruta da Xestora e da primeira dirección de Pedro Sánchez e abstívose, pero non aclarou se tomará algunha iniciativa sobre o CETA na votación na Cámara Alta, que previsiblemente non terá lugar antes do novo período de sesións, a mediados de setembro.\nUnidos Podemos xa anunciou que pedirá o control previo de constitucionalidade do tratado no Senado, para que o Alto Tribunal aclare se o CETA cumpre o disposto na Carta Magna.\nÉ a mesma estratexia que siguiron no Congreso dos Deputados, mais nesta ocasión o PSOE votou en contra. Ao mesmo tempo, o Grupo Confederal Unidos Podemos- En Comú Podem- En Marea seguirá solicitando o informe preceptivo do Consejo General del Poder Judicial (CGPJ), o órgano de goberno dos xuíces, que ata a data o Goberno non reclamou. Como informou Público, o CGPJ pediu hai un mes un informe ao seu Gabinete Técnico para aclarar se debe ou non pronunciarse sobre o acordo, aínda que non transcenderon novidades respecto diso.\nPablo Bustinduy, o seu portavoz en Exteriores, denunciaba este xoves que o proceso de ratificación do tratado foi “defectuoso” e estivo “cheo de vicios”. No debate sobre o acordo, antes da votación, Bustinduy acusou ao Goberno de pisar ao máximo o acelerador para lograr que o tratado salga adiante, porque é consciente de que a oposición social ao CETA segue crecendo. “Canadá representa un 0.5% das exportacións de España, é o país 38 na lista”, afirmaba, insistindo en que é un tratado “perigoso” e “anticonstitucional”.\n“Imos seguir pelexando para parar este tratado. Coa soberanía do país non se xoga; os dereitos non están en venda”, resolvía.\nSantamaría aproveita o debate para criticar ao PSOE\nPola súa banda, a vicepresidenta do Goberno, Soraya Sáenz de Santamaría, aproveitaba a súa intervención no debate en nome do Goberno para criticar ao PSOE polo seu cambio de posición. “Aínda que algúns estreen hoxe posición, esta cámara debateu sobre o acordo ata en dúas ocasións”.\nSantamaría tiraba de hemeroteca e lembraba unhas declaracións do eurodeputado do PSOE Sergio Gutiérrez, nas que este aseguraba que o CETA “non supoñía un perigo para o comercio europeo”, pero tampouco para os estándares “sociais e ambientais” da Unión. Case a metade dos socialistas europeos evitaron apoiar o CETA cando foi sometido a votación no Europarlamento, en febreiro, pero a delegación do PSOE votou en bloque a favor do tratado.\nA vicepresidenta afirmaba que o texto non cambiou desde entón; “só [cambiou] o afán dalgúns, que na súa loita por liderar a oposición non dubidan en facerse oposición a si mesmos”. “Non se pode ser equidistante entre máis Europa ou máis populismo; máis Europa ou máis Marine Lle Pen; máis Europa ou máis Pablo Igrexas”, incidía.\nPolo demais, Santamaría tirou do argumentario do PP, asociando o CETA cun “aumento na calidade de vida de todos”, coa creación de emprego e a “prosperidade”. Na mesma liña, vinculou a quen o rexeita con “o radicalismo e o extremismo”, como acostuma a facer o Executivo, que vende as bondades do CETA -aínda que existen estudos alarmantes sobre os efectos do acordo-, e rexeita todas e cada unha das críticas.\nO Consello dos Canadenses oponse ao Acordo de Comercio de Servizos (TISA)\nUnidos Podemos prepara dúas iniciativas máis para levar o CETA ao Constitucional


Txabi Arnal Gil - Bertrand Livreiros - livraria Online\nCal é o son do corazón? E por que latexa? O vello xastre vaino descubrir grazas a unha viaxe e nós grazas a este emocionante álbum de Txabi Arnal.\nO autor vasco, neste segundo traballo con OQO editora, regresa para contarnos a historia deste xastre que sente un baleiro inmenso dentro do peito. E como a vida regalada de palacio non llo enche, un día foxe da súa gaiola dourada. Mais como ía imaxinar el, que o mundo andaba tan esfarrapado! Hai pobreza, desastres naturais, guerras… O vello xastre ten moito que zurcir e remendar! Só ten nobelos de fío, agullas de varios grosores e unhas vellas tesoiras, pero alí onde chega, acaba coas penas. E como nos recantos do camiño vai deixando amigos, cada vez que marcha dun lugar, o noso protagonista ata a punta do nobelo e vai soltando fío a medida que se afasta. Así, todos os sitios visitados van quedando conectados polo fío, e deixa trazada a ruta para cando decida volver. Pero non será ata a derradeira ilustración, xa sobre un mapa, cando os lectores descubramos o verdadeiro significado da súa viaxe.\nNicolas, De Txabi Arnal Gil


A sorte de Matteo Renzi - José Castro Ratón - El Ideal Gallego - Diario gallego - Hoy en Coruña\nEste domingo Italia decidirá, en referendo popular, a sorte da reforma política impulsada pola ousadía de quen preside o seu goberno, Matteo Renzi. A papeleta de votación vai asociada a súa propia continuidade institucional se fracasa no intento de sacala adiante. Facendo un simbólico cruce do Río Rubicón, anunciouse ao comezo da primavera nun clima social ben diferente ao actual; dentro dunha operación con duplo obxectivo: Cambiar os cementos da edificación constitucional para concentrar máis poder nas súas mans; e reforzar o seu rol de líder, sabendo que chegou á presidencia sen pasar polas urnas. Así, os mandatarios europeos, atacados dos nervios pola dinámica que puxo de manifesto a campaña transalpina, cruzan os dedos para evitar que nos atopemos coa mesma sorpresa que supuxo o Brexit inglés ou o plebiscito en Colombia.\nCerto é que este ano imos de sorpresa en sorpresa se tomamos como boa a previsión dos estudios de opinión electoral. Por iso, o mundo dos mercados financeiros están preparados para unha saída tormentosa; e dicir, o triunfo do non. Atrás fica un proceso electoral no que Renzi optou por facer uso dunha das técnica dos bombeiros: combater ao lume con lume. Facer uso dun “populismo institucional” poñéndose ao nivel do discurso dos seu contrincantes; iso si, pedindo un voto diferente, lóxico é. En certo modo, como anterior alcalde de Florencia que foi antes de chegar a súa responsabilidade actual, opta polo modelo de conduta que o histórico paisano seu, Nicolás Maquiavelo, pai fundador da ciencia política, establecera personificada na “Vida de Castruccio Castracani”, ideal descrito antes nos consellos escritos para “O Príncipe”, cando di: “Era bo cos amigos, terríbel cos inimigos, xusto cos súbditos, infiel cos estraños; nunca intentou vencer pola forza cando podía facelo por fraude; xa dicía que era a vitoria a que traía a gloria e non o xeito en lograr esa vitoria”. Palabras que deben adaptarse a partir da linguaxe do Renacemento.\nAgora, a vitoria de Renzi vai parella á maxia que poda producir a promesa de construír unha carísima ponte faraónica no Estreito de Messina, para unir continente e Illa de Sicilia; aposta última coa que redobra a partida publicitaria que lle preparou un afamado técnico da materia, importando para ocasión das terras americanas con ficha de crack futbolístico. Co mundo ollando de cara a Roma, tócalle falara a súa cidadanía. Alea iacta est.


O trío de pandeireteiras difundiu esta sexta feira o seu novo videoclip.\nphoto_camera A banda Tanxugueiras, formada polas irmás Olaia e Sabela Maneiro e máis Aida Tarrío, vén de publicar o videoclip do seu novo tema, 'Pano Corado', un "canto ao amor libre e á diversidade", precisaron.\nA banda Tanxugueiras, formada polas irmás Olaia e Sabela Maneiro e máis Aida Tarrío, vén de publicar o videoclip do seu novo sinxelo, 'Pano Corado', un "canto ao amor libre e á diversidade" que co-producen xunto a Iago Pico, de Pouland Studios.\n"Queremos normalizar o amor e a vida. Queremos derrubar barreiras. Que cadaquén se sinta libre de amar a quen queira, que cadaquén goce do amor, da vida, de si mesma, da súa sexualidade ou da súa identidade como queira", apunta o trío de pandeireteiras.\nOs elementos tradicionais da Galiza volven ter un papel fundamental na obra das Tanxugueiras. Neste caso o pano, unha das pezas centrais do traxe tradicional, é o protagonista, transformado agora nun pano con todas as cores.\nTanxugueiras presenta 'Pano Corado'. (Foto: Rocío Cibes)\nEsta rumba procura facer "unha chiscadela especial ás persoas LGTBQI+ e ás que non se senten aceptadas por ver ou entender o amor desde unha perspectiva diferente á heteronormativa".\nO novo sinxelo acompáñase dun vídeo dirixido por Trece Amarillo (Diego M. Barcia e Diego Santaclara) e producido por PlayPlan (axencia de Tanxugueiras), tándem habitual no desenvolvemento das pezas audiovisuais do grupo e que xa foi recoñecido na última edición dos Premios Mestre Mateo ao Mellor Videoclip por 'Figa'.\nNeste sentido, as pandeireteiras inciden no seu "interese de chegar", con esta canción, a todas nenas e nenos que as seguen: "Queremos que saiban e vexan que teñen referentes que as entenden, que as apoian e que celebran a diversidade".


EL SECRETO LUZ Y ENERGÍA: mayo 2009\nPublicado por Cristina Da Silva. en 11:31 0 comentarios\nPublicado por Cristina Da Silva. en 11:24 0 comentarios\nPublicado por Cristina Da Silva. en 14:08 0 comentarios\nPublicado por Cristina Da Silva. en 14:03 0 comentarios\nPublicado por Cristina Da Silva. en 13:51 0 comentarios\nPublicado por Cristina Da Silva. en 23:08 0 comentarios\nPublicado por Cristina Da Silva. en 22:59 1 comentarios\nPublicado por Cristina Da Silva. en 21:18 0 comentarios\nPublicado por Cristina Da Silva. en 15:15 0 comentarios\nPublicado por Cristina Da Silva. en 13:30 1 comentarios


Simeón é unha personaxe entrañábel. Imaxinámolo case sempre como un sacerdote ancián do Templo, pero nada disto nos di o texto. Simeón é un home bo do pobo, que garda no seu corazón a esperanza de ver un día «o consolo» que tanto necesitan. «Impulsado polo Espírito de Deus», sobe ao templo no momento en que están entrando María, Xosé e máis o seu neno, Xesús.\nO encontro é conmovedor. Simeón recoñece no neno, que trae consigo aquela parella pobre de xudeus piadosos, ao Salvador que leva el tantos anos esperando. O home séntese feliz. Nun xesto atrevido e maternal, «toma o neno no seu colo, nos seus brazos» con amor e agarimo grande. Bendí a Deus e bendí aos pais. Sen dúbida, o evanxelista preséntao como modelo. Así temos de acollermos nós ao Salvador.\nPero, de súpeto, diríxese a María e o seu rostro cambia. As súas palabras non presaxian nada tranquilizador: «Unha espada hache traspasar a alma».\nEste neno que el ten nos seus brazos será unha «bandeira discutida»: fonte de conflitos e enfrontamentos. Xesús fará que «uns caian e outros se levanten». Uns o acollerán e a súa vida adquirirá unha dignidade nova: a súa existencia encherase de luz e de esperanza. Outros rexeitarano e a súa vida hase botar a perder: o rexeitamento deXesús será a súa ruína.\nAo tomaren postura ante Xesús, «ficará clara a actitude de moitos corazóns». E poñerá ao descuberto o que hai no máis profundo das persoas. A acolleita deste neno pide un cambio profundo. Xesús non vén traer tranquilidade, senón xerar un proceso doloroso e conflitivo de conversión radical.\nSempre é así. Tamén hoxe. Unha Igrexa que tome en serio a súa conversión a Xesús Cristo, non será nunca un espazo de tranquilidade senón de conflito. Non é posíbel unha relación máis vital con Xesús sen dar pasos cara a maiores niveis de verdade. E isto é sempre doloroso para todos.\nCanto máis nos acheguemos a Xesús, mellor veremos as nosas incoherencias e desviacións; o que hai de verdade ou de mentira no noso cristianismo; o que hai de pecado nos nosos corazóns e as nosas estruturas, nas nosas vidas e nas nosas teoloxías.


"Os meus inicios no Vilalbés lévoos moi presentes", Roberto Trashorras, xogador do Rayo Vallecano\n“Os meus inicios no Vilalbés lévoos moi presentes”, Roberto Trashorras, xogador do Rayo Vallecano\nO fútbol é o que é pola xente que o practica e que o vive. E iso nótase, sobre todo, nos sitios máis pequenos onde se aprecia verdadeiramente o que supón pasar de xogar no equipo do pobo a dalo salto ás mellores ligas do mundo. De algo disto sabe a xente de Vilalba e tamén Roberto Trashorras (Rábade, 28-02-1981). “La Brujita” (alcume que lle puxeron en Barcelona polo seu parecido futbolístico a “La Brujita” Verón) naceu en Rábade, pero a súa infancia pasouna na capital da Terra Chá. Alí comezou a facerse rapaz e futbolista, pasos que acabaría completando no Barcelona, Real Madrid, Numancia, Las Palmas, Celta ata poder consolidarse nun club como o Rayo Vallecano. Dende hai tres anos apadriña cada verán o Campus do Racing Vilalbés onde disfruta cos nenos e rememora os seus recordos de pequeno. E que Trashorras nunca esqueceu a súas orixes e deixa constancia delas.\n“Hai moitos xogadores que están en Segunda B e Segunda que podían xogar en Primeira”\n“O máis importante que teñen que ter os nenos é paixón por xogar ao fútbol”\ncampusrcv racing vilalbés Rayo Vallecano Roberto Trashorras\nPost AnteriorDiario dun mercado. Episodio 23\nSeguinte PostDiario dun mercado. Episodio 24


Operación Trucho / Campañas / Peixes\nEstás en: Portada > Campañas > Peixes > Operación Trucho\nO FROM lanzou unha campaña de comunicación dirixida a promover o consumo de peixe entre a xente nova, que se desenvolverá a través da páxina web www.operaciontrucho.com, un microsite especialmente deseñado para os mozos, con imaxes acordes aos seus códigos visuais, e textos que respectan a súa linguaxe habitual.\nAdemais, convocáronse dous concursos, a través dos cales os internautas poden gañar diversas Play Station Portable ou unha Play Station3. Nun deles, o FROM invita os mozos a crear as súas propias cancións utilizando a música dos seus temas principais favoritos, pero elaborando unha letra relacionada co peixe e o seu consumo. E no outro concurso, poden cantar nun divertido peixekaraoke.\nTanto as letras das cancións como as gravacións quedan rexistradas na web, poden ser visitadas, votadas e reenviadas aos seus amigos.\nA páxina inclúe vídeos que mostran como preparar diferentes pratos de peixe, as táboas nutricionais de varias especies, así como información acerca dos diferentes métodos de conservación.\nCon este espazo quérese converter a xente nova en consumidores activos e para iso, ofrécelles información, dunha forma orixinal e divertida, acerca dos peixes e os seus valores nutricionais.


A conquista do pan: As nosas riquezas - Wikisource\nA conquista do pan: As nosas riquezas\nCapítulo : As nosas riquezas de A conquista do pan Piotr Kropotkin\nA humanidade percorreu bastante camiño desde aqueles afastados anos nos que o home, construíndo en sílex ferramentas rudimentarias, vivía do azar da caza, e non deixaba aos seus fillos máis herdanza que un refuxio baixo as rochas, pobres instrumentos de pedra e a propia Natureza –inmensa, incomprendida, terrible– contra a que tiñan que loitar para continuar coas súas miserables existencias.\nCon todo, desde ese confuso período que durou milleiros e milleiros de anos, o xénero humano acumulou inauditos tesouros. Roturou a terra, desecou os pantanos, abriu carreiros nos bosques, trazou camiños; edificou, inventou, observou, razoou; creou instrumentos complexos, arrincoulle os seus segredos á Natureza, dominou ao vapor. Hoxe, ao nacer, o fillo do home civilizado atopa ao seu servizo un capital inmenso, acumulado polos seus predecesores. E ese capital permítelle obter, máis nada que co seu traballo, combinado co doutros, riquezas que superan os soños dos orientais nos seus contos das mil e unha noites.\nO chan está en parte roturado, listo para recibir a labranza intelixente e as sementes escolleitas, para adornarse con colleitas abundantes –máis das necesarias para satisfacer todos os requerimentos da humanidade–. Os medios de cultivo coñécense.\nNo chan virxe das pradeiras de América, cen homes, axudados por poderosas máquinas, producen en poucos meses o trigo necesario para que poidan vivir un ano dez mil acodes. Onde o home quere duplicar, triplicar, centuplicar os seus produtos, forma o chan, dá a cada planta os coidados que require, e obtén prodixiosas colleitas. E en tanto o cazador tiña que percorrer noutro tempo cen quilómetros cadrados para atopar alí o alimento da súa familia, o home civilizado fai crecer con menos traballo e máis seguridade, nunha dezmilésima parte dese espazo, todo o que necesita para que vivan os seus.\nO clima xa non é un obstáculo. Cando falta o sol, o home substitúeo con calor artificial, na espera de que se faga tamén a luz para activar a vexetación. Utilizando o vidro e condutos de auga quente pode colleitar nun espazo dado dez veces máis produtos que os que no pasado conseguía.\nSon máis asombrosos os prodixios realizados na industria. Con eses seres intelixentes, as máquinas modernas –froito de tres ou catro xeracións de inventores, no seu maior parte descoñecidos– cen homes fabrican con que vestir a dez mil homes durante dous anos. Nas minas de carbón ben organizadas, cen homes extraen cada ano suficiente combustible para que se quenten dez mil familias nun clima rigoroso. E ultimamente puido verse toda unha cidade marabillosa xurdir nuns meses no Campo de Marte sen que se producise a menor interrupción nos traballos regulares da nación francesa.\nE aínda que é certo que na industria, na agricultura e no conxunto da nosa organización social, o labor dos nosos antepasados só beneficia a un moi pequeno número de persoas, non é menos certo que a humanidade enteira podería gozar unha existencia de riqueza e de luxo coa axuda dos serventes de ferro e de aceiro que posúe.\nSomos ricos, moitísimo máis ricos do que cremos. Sómolo polo que xa posuímos; e aínda máis polo que podemos conseguir cos instrumentos actuais; somos infinitamente máis ricos polo que potencialmente podemos obter do noso chan, e polo que a nosa ciencia e as nosas técnicas poderíannos dar, se estivesen aplicadas a procurar o benestar de todos.\nSomos ricos nas sociedades civilizadas. Por que entón esta miseria arredor do nós? Por que este travallo penoso, embrutecedor das masas? Por que esta inseguridade do mañá, ata para o traballador mellor pegado, no medio das riquezas herdadas do pasado e a pesares dos potentes medios de produción que darían o benestar a todos, como retorno dalgunhas hora de traballo diario?\nTraído desde "https://gl.wikisource.org/w/index.php?title=A_conquista_do_pan:_As_nosas_riquezas&oldid=10688"\nA última edición desta páxina foi o 25 de marzo de 2015 ás 16:30.


Google e Earthlink presentan un proxecto para dotar a San Francisco dunha rede WiFi gratuíta | Consumer\nGoogle e Earthlink presentan un proxecto para dotar a San Francisco dunha rede WiFi gratuíta\nAmbas as compañías tamén propoñen crear unha versión de pago, que non tería anuncios e sería máis rápida\nGoogle xa anunciara a súa intención de crear unha gran rede inalámbrica de alta velocidade gratuíta en San Francisco. Ademais agora sábese que Earthlink, un provedor de acceso a Internet, será o seu socio neste proxecto que, segundo anunciaron ambas as compañías, terá dúas modalidades, unha gratuíta e outra de pago.\nA primeira modalidade ofrecería acceso gratuíto á Rede a unha velocidade duns 300 Kbps e incluiría anuncios de negocios locais. A segunda oferta sería unha conexión de 1 Mbps a un prezo duns 20 dólares ao mes. Ademais do de Google e Earthlink, existen outro cinco proxectos para construír unha gran rede WiFi na cidade estadounidense. De todos eles, as autoridades da cidade deberán escoller o que crean máis adecuado.\nEarthlink afrontaría o groso dos 15 millóns de dólares que custaría construír e manter a rede proposta nos próximos 10 anos, aínda que tamén solicitaría os ingresos de pago por conexión, segundo o acordo ao que chegaron as dúas firmas.\n“Presentamos esta proposta porque estamos centrados en crear novas tecnoloxías e facilitar á xente o acceso máis rápido á información”, comentaron desde Google nun comunicado. Esta compañía xa conta con dous puntos de acceso a Internet gratuítos preto das súas oficinas e patrocina outros dous na cidade.\ngoogle-gl san francisco Wifi


Un xuízo por roubo e agresión sexual en Ourense queda suspendido pola ausencia dun acusado e da vítima\nTemas: VIOLENCIA DE XéNERO AGRESIóN SEXUAL OURENSE DELITO XUíZO PRISIóN ROUBO AGRESIóN\nCada un dos procesados enfróntase a once anos de prisión.\nPor E.P. | SANTIAGO DE COMPOSTELA | 27/03/2019 | Actualizada ás 11:55\nO xuízo contra dous homes por un delito de roubo e agresión sexual en Ourense foi suspendido pola ausencia dun dos acusados en rebeldía e da vítima.\nFontes xurídicas explicaron que os motivos que levaron á suspensión do xuízo radican na "non comparecencia dun dos acusados en rebeldía" e a ausencia dunha "testemuña clave", que viría a ser a "vítima".\nEstaba previsto que a Sección Segunda da Audiencia Provincial de Ourense celebrase este mércores o xuízo aos dous homes que se enfrontan a once anos de prisión. A idea inicial, a pesar da ausencia dun dos acusados, era "celebrar o xuízo contra o outro" procesado. Con todo, "a falta dunha testemuña clave" levou á súa suspensión, aclararon as mesmas fontes.\nOs feitos, segundo o relato da Fiscalía, ocorreron o pasado 25 de xaneiro de 2017, cando os procesados, I.A.B., de orixe romanesa, e A.N., de nacionalidade marroquí, e outra persoa sen identificar quedaron coa vítima, J.M.B., co fin de adquirir un teléfono.\nOs procesados recolleron a vítima no vehículo propiedade do primeiro e dirixíronse á zona de Oira, onde lle puxeron un coitelo no abdome. Ameazárona con "cravarllo" se "gritaba ou facía algunha cousa". Posteriormente, trasladáronse á zona de Oira-Ourense onde, tras agredila con varias labazadas e puñadas, obrigárona a entregarlles todo o que levaba (96 euros en efectivo, dúas tarxetas bancarias, unha de Eroski e un teléfono móbil).\nTras cachealo, forzaron "con ánimo libidinoso" á vítima a espirse e a practicarlle unha felación a A.N., que nun momento determinado "introduciulle os dedos polo ano". Posteriormente, deixárono marchar advertíndolle de que non denunciase estes feitos.\nOs procesados están acusados dun delito con roubo con violencia e uso de armas, de agresión sexual e de lesións. Ambos enfróntanse a once anos de prisión cada un e dous meses de multa, ademais dunha prohibición de achegarse a menos de 300 metros da vítima.


Penas de 5 e 3 anos de cárcere para dous compañeiros de piso da Coruña por agredirse mutuamente\nEfe 23 abril 2018 17:04 h.\na Coruña agresión navaja Cuchillo\nOs feitos remóntanse ao 25 de febreiro de 2017, cando ambos protagonizaron unha discusión por razóns económicas\nDous homes, compañeiros de piso na Coruña, foron condenados, tras unha conformidade, a penas de cinco e tres anos de prisión respectivamente por agredirse mutuamente cunha navalla e un coitelo.\nA Sección Primeira da Audiencia Provincial da Coruña tiña previsto celebrar este luns o xuízo contra estes dous homes, quen aceptaron un acordo coa Fiscalía, que rebaixa as penas solicitadas inicialmente. Concretamente, pedía sete anos de prisión para un e catro anos e medio de cárcere para o outro, por ser autores dun delito de tentativa de homicidio e lesións.\nSegundo o escrito da Fiscalía, aproximadamente desde principios de 2017, os dous procesados conviviron no mesmo domicilio, situado na Coruña, aínda que ao pouco tempo xurdiron problemas de convivencia. Na tarde do 25 de febreiro dese ano ambos protagonizaron unha discusión por razóns económicas que se iniciou no interior do domicilio.\nNese momento, un deles colleu unha navalla e o outro un coitelo de cociña, armas brancas coas que se enfrontaron, ademais de golpearse. Un dos homes chegou a abandonar o domicilio, pero foi perseguido polo outro.\nDun dos acusados, para o que se pedía máis pena, o Ministerio Público asegura que "guiado pola intención de acabar coa vida do seu adversario, dirixiu os seus golpes cara ao pescozo, alcanzándoo, e provocándolle unha ferida no pescozo", da que quedou como secuela varias cicatrices.\nPenas de 5 e 3 anos de cárcere para dous compañeiros de piso da...


Vai tocala gaita a Forcarei - Vigo al minuto\nVai tocala gaita a Forcarei\nAuthor RedacciónPosted on 21 agosto 2010 21 agosto 2010\nA Festa do Gaiteiro de Soutelo de Montes, en Forcarei, celebra o seu 31 aniversario este sábado con dous invitados de verdadeiro luxo: o politólogo e fillo predilecto de Forcarei Xosé Luis Barreiro Rivas como pregoeiro (13:30 horas) e o presidente do Grupo Puentes y Calzadas, José Manuel Alonso, como ‘Embaixador’.\nSerá a primeira vez que a festa conte con embaixador, para o que se buscou unha persoa natural da terra, “de pretixio, que llegustase a Festa do Gaiteiro e o municipio e que se sentise orgulloso do que está a facer”. E Alonso cumpre con todos os requisitos: medalla de Galicia en 2008, amante da súa terra e da gastronomía.\nUnha festa cun amplo programa que comezou onte e que levará actuacións durante toda a mañá pola vila. Tras o pregón, ás 13:45 horas, actuación de Manuela Cortizo Medal, que cantará as coplas cos gaiteiros de Soutelo. Ao remate, entrega das medallas oficiais do Gaiteiro 2010 á Banda de Gaitas Xuntanza Galega de Alcobendas-Madrid, a Ramiro Cortizo Taboada, ao Grupo Gadis e a José Luis Barreiro Rivas.\nTras a imposición ao Embaixador da Festa e unhas palabras da presidenta do Parlamento galego, Pilar Rojo, a banda de gaitas de Forcarei interpretará o himno galego co voz da cantante Almudena Janeiro. Xa ás 15 horas, haberá que coller sitio para ver o trailer da campaña de Gadis titulada ‘Super Gaiteiro’, para a que buscará en Forcarei ao seu protagonista.\nXa pola tarde, ás 17 horas, actuación de ‘A Magnifique Bande dos Homes Sen Medo’ antes do XII Concurso de Gaiteiros Avelino Cachafeiro e da actuación do Rancho Folclórico de Vila de Prado de Vilaverde (Portugal). E ás 22:30 horas, concerto na Praza do Gaiteiro en homenaxe a José Firvida Cachafeiro, ‘Maduro’.\nPASARRÚAS DAS BANDAS DE GAITAS\nAPERTURA “FEIRA DE ARTESANÍA”\nACTUACIÓN DA BANDA DE GAITAS “BUXAINA” DE TARAGOÑA (RIANXO)\nACTUACIÓN DO GRUPO VAGALUME DE ALCALA DE HENARES\nACTUACIÓN DO GRUPO “LUME NA LAREIRA”\nACTUACIÓN DO GRUPO “O FIADEIRO”\nPREGÓN POR D. XOSÉ LUIS BARREIRO RIVAS\nACTUACIÓN DE MANUELA CORTIZO MEDAL\nIMPOSICIÓN DO EMBAIXADOR DA FESTA\nINTERVENCIÓN DE PILAR ROJO NOGUERA, PRESIDENTA\nDO PARLAMENTO GALEGO\nACTUACIÓN DA BANDA DE GAITAS DE FORCAREI, INTERPRETARÁN O\nHIMNO GALEGO CON VOZ DA CANTANTE ALMUDENA JANEIRO\nTRAILER CAMPAÑA GADIS “SUPER GAITEIRO”\nACTUACIÓN DE “A MAGNIFIQUE BANDE DOS HOMES SEN MEDO”\nXII CONCURSO DE GAITEIROS AVELINO CACHAFEIRO “GAITEIRO DE\nACTUACIÓN DO RANCHO FOLKLORICO DE VILA DE PRADO DE\nVILAVERDE – PORTUGAL\nCONCERTO NA PRAZA DO GAITEIRO EN HOMENAXE A JOSÉ\nFIRVIDA CACHAFEIRO “ MADURO”\nDIPLOMATICOS DO ACORDEON\nHABERÁ PULPEIRA E CARPAS\nPOLA TARDE HABERÁ INCHABLES E XOGOS PARA OS MÁIS PEQUENOS\nSe tes un cabalo, Mos está esperándote\nArrestado en Bélgica uno de los terroristas más buscados, Luis María Zengotitabengoa


Queres xogar o balonmán? — EL NOTICIERO DE ARTEIXO\nSábado, 30 de septiembre de 2017 | Leída 81 veces\nQueres xogar o balonmán?\nCo comezo da actividade escolar, o clube Arteixo Balonman ven levando a cabo nestas datas, xornadas lúdico deportivas nos centros escolares de Arteixo para dar a coñecer o deporte do balonman no noso concello…\nA actividade vai destinada aos nenos e nenas en edades dos 7 aos 11 anos.\nNestas xornadas os nosos infantes de Arteixo , traballaran o seu desenrolo motriz a sua coordinación fina e psicomotricidade xeral e adaptada ao deporte con balón.\nTodos os nenos e nenas de 7 a 11 anos están convidados a participar no pazo dos deportes de Arteixo as duas primeiras semanas de outubro , a de xeito gratuito nestas xornadas, que se levaran a cabo os martes e xoves de 18 a 19:30. onde o xogo e a diversión está garantido para todos os participantes.\nActualmente o clube Arteixo Balonman conta con 70 licencias en vigor e con equipos masculinos en femeninos que participan nas diferentes ligas organizadas pola Federación Galega de Balonman.\nO clube Arteixo Balonman se fundou no ano 2014 e desde esas datas experimentou un gran crecemento en canto a equipos e licencias deportivas. A sua filosofía formadora en valores educativos, e cercanía cos nenos e nenas, e a igualde de oportunidades,ademais da boa accesibilidade, é a marca que distingue a este clube humilde que aos poucos vai atopando un sitio nun cocello a alza en formacions deportivas de calidade cunha aposta forte polo deporte.\nTeléfono: 620 977 920\nPreguntar: Pasky, responsable do clube para resolver calquer tipo de dubida.


«Os tres concellos do Xeoparque deben traballar xuntos»\nLemos: «Os tres concellos do Xeoparque deben traballar xuntos»\nO arqueólogo Iván Álvarez instrúe aos xóvenes do campo de traballo no castro da Torre no Courel\nmonforte / la voz 02/08/2019 17:13 h\nIván Álvarez Merayo é un dos membros do comité científico do Xeoparque Montañas do Courel, o organismo que deseña as estratexias de divulgación do patrimonio da serra, entre outras cousas. O pasado 22 de xullo comezou o campo de traballo xuvenil de Folgoso do Courel do que Álvarez é un dos coordinadores. Vinte xóvenes de 18 a 30 anos encárganse de acondicionar o castro da Torre, no lugar de Sobredo.\n-En que ano empezou a recuperarse o castro da Torre?\n-As excavacións comezaron no 1993. Este campo de traballo enmárcase na terceira campaña de acondicionamento do castro, que xa fora escenario de voluntariados anteriores. Estes traballos son fundamentais para o seu mantemento e con cada intervención ten mellor aspecto.\n-En que consiste o campo de traballo?\n-O campo céntrase na limpeza dos muros do castro, moi afectados pola maleza. Ese é o principal cometido dos voluntarios. Despois vén o tempo para a diversión con obradoiros e deportes como kayak ou canoa. Este voluntariado é tamén unha experiencia fraternal.\n-Que vantaxes e que inconvenientes supón traballar con persoas non expertas?\n-Non hai ningún problema. Os rapaces son moi simpáticos e fan xenial o seu traballo, que é contribuir á conservación do noso patrimonio.\n-Algúns dos xóvenes que participan no voluntariado veñen doutros puntos de España.\n-Si, este ano veu xente de Euskadi, Cataluña, Andalucía ou Valencia. Algúns deles xa participaron anteriormente en experiencias similares.\n-Que outros bens patrimoniais necesitan unha intervención no Courel?\n-Non creo que haxa que centrarse nun lugar en concreto, senón loitar conxuntamente dende Folgoso do Courel, Quiroga e Ribas de Sil, os tres concellos do Xeoparque. Debemos revisar os monumentos e investir nos que o necesitan e tamén coidar os recursos humanos. Hai que traballar por unha imaxe común e en favor do noso patrimonio cultural, histórico e xeolóxico.\n-O pasado 11 de xullo, un grupo de espeleólogos chegou ata unha nova galería na Buraca das Choias na súa última prospeción. Que valor ten este descubrimento para o Xeoparque?\n-Todo labor de investigación científica no noso territorio, máis se renden froitos, paréceme unha estupenda noticia.\nFolgoso do Courel Voluntariado Ribeira Sacra Quiroga Valencia


A Banda de Música do Barco porá son ao día grande das Festas do Cristo\nInicio/Cultura/A Banda de Música do Barco porá son ao día grande das Festas do Cristo\nEsta formación, que dirixe Manuel Prada, dará un concerto o 14 de setembro ás 13h. na praza do Sagrado\nA Banda de Música do Barco durante o concerto do pasado ano nas festas do Cristo./ Foto: A.R.\nEspecial protagonismo terá a Banda de Música do Barco no día central das Festas do Cristo nesta vila valdeorresa. Así a formación que dirixe Manuel Prada Ramos dará un concerto o venres día 14 de setembro ás 13h. na praza do Sagrado, no que ofrecerá un repertorio moi variado con algunhas das súas pezas habituais, pero tamén con sorpresas.\nbanda cancións cristo festas música O Barco sagrado


O mestre e coleccionista Biel Pubil visita por segunda vez o Melga de Ponteceso e realiza unha importante doazón de xoguetes artesans - Museo MELGA\nHomeNovas Doazóns O mestre e coleccionista Biel Pubil visita por segunda vez o Melga de Ponteceso e realiza unha importante doazón de xoguetes artesans\nMércores Agosto 18th, 2021 By Museo MELGA No comments yet\nCon gran sorpresa, despois de visitarnos por primeira vez no ano 2019, antes da pandemia do COVID-19, onte domingo 15 de agosto, recibimos no noso Museo Etnolúdico de Galicia ( MELGA) ao profesor, membro do Consello de Administración da Asociación Europea de Xogos e Deportes Tradicionais e director do museo privado de xoguetes da Terra do Ebro (Tarragona) Biel Pubil e a súa esposa inspectora de educación da Xeneralidade Lourdes Ambrós, ambos os especialista nos xogos e deportes tradicionais, tanto desde o ángulo educativo como do de construtores de xoguetes artesáns, sobre todo co material da cana.\nO noso entrañable amigo Biel acaba de publicar o seu último libro, co seu compañeiro Miki Gimenez, titulado “Quina canya¡ Joguinetes”, baseado na confección de xoguetes artesanais naturais dunha maneira sinxela e tendo como elemento fundamental a cana de bambú. A outra sorpresa importante da súa visita ao MELGA foi a doazón que realizou a nosa Fundación e ao museo, prometida facía algúns anos, de preto de medio centenar de xoguetes, todos realizados polas súas man e que como cabería esperar, da materia prima como é a cana. Non faltaron os coches, os arcos e frechas, os muíños, as escopetas, os ioió, as bonecas, os instrumentos musicais, as buxainas, as buxainas, as perinolas, as perindolas, etc., unha colección moi importante e que proximamente serán expostos nunha vitrina da nosa sala expositiva. O seu museo privado, situado no seu propio domicilio en Ascó (Tarragona), está dedicado aos xogos e xoguetes do mundo, que superan amplamente as 1.000 pezas.\nDespois de case catro horas de visita, pois nos dous anos(2019) que non habían vindo, o noso museo ampliara os seus fondos con novas pezas, por tanto, ambos os colegas gozaron de todas as novas adquisicións, solicitando información das mesmas.\nDespois de rematada a visita guiada, o matrimonio Biel e Lourdes asinaron no Libro de Ouro, deixando unhas entrañables palabras para nós:\nRicardo, un pracer novamente estar no MELGA, e visibilizar o enorme traballo que realizas e, abrigo, a enerxía e a ilusión que invistes no museo. A visita ao MELGA xustifica calquera escapada a Galicia. Contentos de estar aquí e de poder contar coa túa amizade e a de Lola. Un abrazo e moito Xogo\nSeguidamente despois do xantar, realizaron co noso director un percorrido turístico, pola contorna de Corme-Ponteceso, non deixando de coñecer o Cabo de Roncudo, as praias de Osmo, Hermida e Niñóns, o Monte do Faro, o Cruceiro da Pedra da Serpe, a Casa de Pondal, o Museo de Arte Contemporánea Costa da Morte e a Fundación Eduardo Pondal. Lugares, todos eles, que na anterior visita, quedáronse sen coñecerse por falta de tempo.\nOutro día memorable, primeiramente pola visita dos nosos amigos, en segundo lugar pola gran doazón que se nos fixo e en terceiro lugar pola gran asistencia de visitantes libres que tivemos nesta mañá de domingo, con máis de cincuenta persoas vindos de Badaxoz, Madrid, Sevilla,…e da nosa comunidade autónoma. Outro día ao completo.


Feijóo celebra 10 anos no poder promocionando imaxe de bo xestor e coa ausencia de Casado\n"Uns prefiren axitar bandeiras, nós preferimos pagar facturas", remarca o presidente de la Xunta\nRedacción | Venres, 1 de Marzo de 2019, 15:44\nNun luxoso hotel de catro estrelas e rodeado dun centenar de cargos. A posta en longo do 10º aniversario do feijooísmo dista nas formas, e moito, dos tempos das romarías do fraguismo. O máis comentado do aniversario foron a ausencia da directiva española e de Rajoy, aínda que Casado -que aterra mañá en Galicia- desfíxose en loubanzas desde a distancia, e a sorprendente presenza de Javier Guerra, o-exconselleiro e empresario que en teoría estaba a piques de fichar por Cidadáns.\nO presidente de la Xunta de Galicia e do PpdeG, Alberto Núñez Feijóo, conmemorou os 10 anos que se cumpren este 1 de marzo da súa primeira vitoria electoral cun acto no que enxalzou o voto "útil" a un partido que representa a unha comunidade "cordial, tolerante, sen extremismos", de "menos nacionalismo e menos populismo e máis traballo".\nAnte preto dun centenar de cargos do PP de Galicia no Hotel San Francisco de Santiago, coa presenza a nivel do partido nacional tan só da vicesecretaria de comunicación, a galega Marta González, Alberto Núñez Feijóo interveu tras un coloquio entre a conselleira Rosa Quintana, unha das representantes do seu primeiro goberno e do presente, co actual e o anterior secretario xeral, Miguel Tellado e Alfonso Rueda.\nCon confesións persoais de Tellado e Rueda sobre a primeira vitoria electoral, como os temores para "picar" en grandes actos na primeira campaña de 2009 ou os 400.000 quilómetros percorridos nun dos coches do partido, desenvolveuse un acto no que dous vídeos transmitiron na pantalla os supostos ogros económicos ou sociais de la Xunta de Feijóo ou recolleron testemuños dos seus pais e familiares, que o definiron como "un rato de biblioteca" "casado con Galicia", en frases dos seus pais e irmá que seguiu emocionado.\nSORPRESA, GUERRA NAS PRIMEIRAS FILAS\nEntre os asistentes, nas primeiras filas, tamén estivo o exconselleiro de Economía e Industria, Javier Guerra, ao que Feijóo saudou cun apertón de mans á chegada ao acto. Guerra xustificou a súa presenza como "exconselleiro" e rexeitou responder as especulacións que o achegan á lista ao Congreso por Cidadáns.\nHERDEIRO DE RAJOY, FRAGA E ALBOR\nNesta liña, reivindicou que o Partido Popular galego tamén foi "útil" para Mariano Rajoy en 2009 e en 2011, e o volivó a ser en "2012 cando se discutía o rescate" e na comunidade galega conseguiuse "maioría absoluta". Pero tamén "útiles" en 2016 cando "España non tiña goberno, cando obrigaron a repetir eleccións por ambición persoal do hoxe presidente que perdeu dúas veces" e cando "Feijóo obtiña a súa terceira maioría absoluta "Sánchez cesou como secretario xeral.\n"Gustaríanos contar con Fraga e con Albor pero estarán orgullosos de nós", proclamou Feijóo, para quen "mereceu a pena estes anos" e "merece a pena esgotar esta lexislatura chea de propostas e obxectivos", para que a Galicia da próxima década sexa "a mellor" da historia.\nTras proclamarse "servidor de todos" e "autor de nada", reivindicou a "humildade" fronte aos que "chegan con actitude soberbia dando leccións de todo pero que non resolveron nada" nunha "Galicia que é unha obra colectiva".\nE durante máis de vinte minutos, Feijóo repasou en cifras os seus dez anos á fronte de la Xunta, cun "goberno que cumpre" e que deixa a Galicia "mellor" que hai unha década, nun balance no que "non só hai infraestruturas", senón tamén prestacións e melloras sociais.\nNun resumo exhaustivo, puxo en valor que Galicia está "mellor comunicada", que "coida o seu patrimonio natural", é máis "inclusiva", é a "comunidade que máis apoia a pais e nais" e que conta con "a mellor sanidade". "Os que agora nos critican nos seus anos, con 2.000 millóns de euros máis, non tocaron hospitais e construíron catro centros de saúde que tiña iniciados Fraga", remarcou.\nE sumou cifras relativas á mellora da exportación, a innovación, ao rexurdimento da industria naval, ao turismo e á pesca ou en referencia aos 25.000 nenos con praza en garderías ou ao 99% dos galegos con baixada de impostos.\n"Galicia necesita a estabilidade que non hai no resto do Estado", proseguiu, para incidir en que seguirán "garantindo o voto útil ao que é o partido político de Galicia e que é o Partido Popular de Galicia", para concluír: "Volveriamos facer o que fixemos, Galicia mereceu a pena, en Galicia si".\n"UN CICLÓN QUE SE CHAMABA KLAUS"\nOs 10 anos de Feijóo á fronte de la Xunta de Galicia foron rememorados tamén por Miguel Tellado, que lembrou o acto celebrado en xaneiro de 2009 en Ferrol en pleno ciclón Klaus cando o líder do PP tivo que ofrecer unha conferencia coa luz dunha lanterna. "Galicia estaba sacudida por un ciclón, pero era Feijóo", eloxiou.\nNo coloquio previo á intervención de Feijóo, Alfonso Rueda tamén tivo palabras de recordo para os presidentes provinciais actuais --participaron os das catro provincias-- e os anteriores do partido. "Paseime dez anos dicindo que non entendía aos presidentes provinciais e agora descubrín que é ao revés, que en Santiago non entenden nada", ironizou.\nRueda admitiu que, tras confirmarse a vitoria de marzo de 2009, que supuxo a derrota do bipartito de PSOE e BNG,"a maioría dedicoulle un minuto para chorar no seu despacho". "Eu polo menos".


A Epic Race 2020 celebrase este fin de semana con estrito protocolo anticovid19\nChega este ano co éxito anticipado de ter logrado manterse no calendario mentres moitas outras se suspenden por mor da pandemia de covid19 a Epic Race 2020, na edición máis complicada dende que esta proba botou a rodar hai catro anos, A carreira, patrocinada pola Deputación de Pontevedra, foi presentada por Jose Víctor Cimadevila, director da empresa organizadora Global DxT, e pola presidenta, Carmela Silva, quen a definiu como "un escaparate turístico e deportivo da provincia" e valorou, dun xeito moi especial, o gran esforzo de organización que implica a súa celebración, nestas circunstancias, durante a fin de semana dos próximos sábado, día 12, e domingo, día 13.\nCarmela Silva amosouse "moi satisfeita e tamén emocionada" de que tivera sido posible aplicar o estrito protocolo anticovid19 da Federación Galega de Ciclismo (que vai xa pola terceira revisión) e a normativa sanitaria "superando tódalas dúbidas e obstáculos". Despois de expresar a súa felicitación á empresa organizadora Global DxT polo rigoroso traballo realizado vaticinou que, en moi pouco tempo, a Epic Race será non só unha referencia en Galicia, senón tamén en España. Ao acto de presentación asistiron tamén o tenente de alcalde pontevedrés, Agustín Fernández; o alcalde de Ponte Caldelas, Andrés Díaz; o concelleiro de Portas, Alfonso Vazquez; e o deputado de Deportes, Gorka Gómez. "O virus non vai impedir que na provincia de Pontevedra teñamos actividades para que a xente sexa feliz; imos ser moi responsables, respectando tódalas medidas de precaución, pero non imos parar esta provincia", proclamou a presidenta antes de explicar o exhaustivo dispositivo de seguridade que acompañará á carreira. Deste xeito, lembrou, prescríbese o uso da máscara e o distanciamento físico nas zonas de recollida de dorsais, avituallamento e liña de meta, obriga de desinfectar superficies e utensilios, separación dos caixóns do podio, prohibición de compartir alimentos ou bebidas ou a sinatura dunha declaración responsable por parte de tódalas persoas participantes, entre máis dunha vintena de regras recollidas no protocolo.\nJosé Víctor Cimadevila, máximo responsable da Organización, definiu a Epic Race como "deporte seguro, ao aire libre e ao alcance tanto dos deportistas profesionais como dos ciclistas de fin de semana, que teñen a opción de anotarse en equipos e completala perfectamente no tempo establecido". O director adiantou que a suspensión de moitas carreiras fixo posible que este ano se teñan anotado deportistas de elite como o "Triki" Beltrán, Paco Mancebo, Juan Pablo Trujillo, Brandán Márquez ou Tiago Silva, ademais de Lara Lois, a ciclista do Grove campioa de España de Maratón e Ultramaratón. "Temos unha primeira liña de saída espectacular, o mellor do mellor", subliñou. Ademais, non esqueceu a crecente presencia feminina, tanto nas distancias de 300 como 200 Km e, máis aínda, en modalidade individual. Cimadevila explicou que "sacar a proba adiante este ano foi moi difícil; custou 10 veces máis que un ano normal, pero se conseguimos superar isto, xa podemos dicir que a Epic Race está arriba".\nA proba dispútase nun formato "non stop" nas distancias de 300 ou 200 Km, que poden cubrirse de maneira individual ou por equipos de 2 ou 3 persoas. O tempo para completar os percorridos é de 28 horas e 19 horas, respectivamente. Ao longo do seu percorrido, día e noite, percorre os concellos de Pontevedra (saída e chegada), Meis, Moraña, Poio, Ponte Caldelas, Cerdedo-Cotobade, Fornelos de Montes, Soutomaior, Pazos de Borbén, Ponteareas, Mos, Redondela, Vilaboa, Barro, Portas, Caldas de Reis e Cuntis. En palabras de Carmela Silva "desfrutando montes, acariciando rías, adentrándose en bosques antigos e coñecendo pobos fermosos".\nO tenente de alcalde de Pontevedra, Agustín Fernández, subliñou o valor de apostar por "eventos deportivos propios", que atraen xente, crean actividade económica e dan a coñecer a nosa provincia. Alfonso Vázquez desde Portas subliñou a satisfacción de poder manter a proba nun ano tan complicado e anunciou a vontade de Portas de participar en cantos eventos contribúan á práctica do deporte ao aire libre e en contacto coa Natureza. Andrés Díaz destacou o "pedigrí" de Ponte Caldelas no "mountain bike", pois leva xa moitos anos organizando a súa BTTroita e agradeceu á Deputación que a inclúa no percorrido da Epic. Todos eles subliñaron o carácter colaborativo da Epic Race, "un proxecto que suma", como resumiu Carmela Silva. A presidenta da Deputación, que animou a todas as persoas afeccionadas ao mundo do pedal a anotarse para facer deporte polo "escaparate" das Rías Baixas, concluíu cun novo recoñecemento: "Aplaudo a intelixencia e o talento que supón ter aproveitado a oportunidade provocada pola covid19 para traer a figuras que este ano non estarán noutras probas; imos convertelas en embaixadores e embaixadoras da nosa provincia e da Epic Race".


Feijóo dará conta no Parlamento da súa alerxia ao autogoberno | PSdeG-PSOE\nO portavoz do Grupo Socialista, Xoaquín Fernández Leiceaga, puxo hoxe en dúbida a suposta aposta por aumentar as competencias de Galicia por parte do presidente da Xunta. Así o dixo logo da Xunta de Portavoces que hoxe fixou a orde do día do Pleno da próxima semana no que o responsable socialista utilizará a sesión de control para poñer as promesas de Feijóo fronte á súa “alerxia polo autogoberno”.\nO responsable socialista cuestionou a credibilidade do xiro autonomista do presidente da Xunta, que “nos ten afeitos a facer declaracións nun sentido e actuar na dirección contraria”, logo de ter enfriado esta mesma semana a súa aposta por aumentar as competencias de Galicia. Advertiu que o presidente da Xunta “prescinde do carácter de nacionalidade histórica de Galicia”, primando os “intereses de partido e a posición recentralizadora de Casado”.\nLembrou que ata o momento todo o que fixo o presidente da Xunta foi garantir a “baixada de nivel de Galicia”, tanto ao bloquear a reforma do Estatuto de Autonomía de Galicia cando gobernaba o socialista Emilio Pérez Touriño, como ao negarse a pedir unha soa nova competencia dende a súa chegada á Xunta.\nQuere testear a vontade real do presidente da Xunta de que Galicia acade o mesmo nivel de competencias que Euskadi e Cataluña, xa que “para el o momento é nunca”. Lembrou neste sentido a importancia de acadar a competencia de Tráfico para Galicia “non para colgarse unha medalla, senón para mellorar as condicións de circulación nas nosas vías de comunicación”, antes de lembrar que as vítimas mortais nas estradas galegas duplican ás do País Vasco.\nNeste sentido, o portavoz socialista presentoulle un escrito á Mesa do Parlamento para reclamar a reactivación tanto da Comisión de Estudo da Seguridade Viaria de Galicia, que suma 3 lexislaturas activadas, cos traballos previos rematados pero sen ter aprobado as conclusións. Algo semellante sucede coa Comisión de Investigación sobre a fusión das caixas, cos traballos rematados e á espera da convocatoria da ponencia e da redacción das conclusións.\nO próximo Pleno incluirá ademais unha Interpelación do Grupo Socialista sobre a situación da atención pediátrica nos centros de saúde de Galicia e para reclamar tanto o incremento de prazas MIR como o recorte de profesionais polo goberno e a falla de substitucións. Os socialistas presentarán ademais unha pregunta oral sobre a situación do servizo en Moeche, Cerdido, As Somozas e San Sadurniño.\nO Grupo Socialista levará unha proposición non de Lei para reclamarlle ao goberno galego a implantación do Servizo de Hemodinámica as 24 horas do día no Complexo Hospitalario Universitario de Ourense, que será a única provincia galega sen este servizo logo de que o goberno galego anunciara a súa posta en marcha en Lugo.\nO Pleno do Parlamento comezará o próximo martes co debate dunha proposición de Lei do Grupo Socialista para regular a actividade dos grupos de interese –lobbies– en Galicia. Explicou que o obxectivo “non é prohibir, senón garantir a transparencia para coñecer as actuacións destes grupos de presión”, tal e como xa teñen feito distintas comunidades autónomas de España.


PUNTO DE VISTA 2016: DA PALABRA E O XESTO | A Cuarta Parede : A Cuarta Parede\nPor Víctor Paz Morandeira Publicado o 04/03/2016 · Deixa un comentario\nXa comentamos o pasado ano que Punto de Vista segue a ser un festival de compromiso político, escorado cara terreos de carácter máis poético dende que Oskar Alegría tomou a dirección artística. Retrospectivas como a de Margaret Tait na anterior edición, ou a de Jean-Daniel Pollet nesta ocasión, evidencian esa querenza. Pero é na sección oficial onde se toma o pulso a un certame. Comprobamos que, neste caso, existe un profundo vínculo de espírito entre esta e as paralelas.\nO gañador da competición foi Andrés Duque, cun filme no que dá un pequeno xiro á súa carreira logo de dous diarios filmados tan persoais como son Color perro que huye (2010) e Ensayo final para Utopía (2012). Nestes, a imaxe rota e lixeira do soporte dixital actuaba cal pintor cunha paleta de múltiples posibilidades cromáticas. A profunda introspección e a tendencia ao abstracto destas dúas películas, enviábannos a terreos moi íntimos. Hai verdadeiros momentos de intimidade e abstracción tamén en Oleg y las raras artes (2016). Os meus preferidos, os que si están filmados nun soporte dixital pobre, a distancia curta, na casa do pianista que protagoniza a cinta. O seu contrapunto, como nunha pintura barroca, son aqueles outros nos que toca o instrumento, nun belo palacio ruso. Aquí, a realización é pulcra e elegante. Algúns preferimos cando Duque se mancha máis, pero non podemos deixar de aplaudir o respecto co que trata a un personaxe que pretende representar con xustiza, mais que, ao tempo, adora. Este xogo a dúas distancias permítelle ao cineasta, por un lado, trasladar a execución da arte de Oleg Karavaichuk sen intervencións autorais; por outro, presentarse na distancia curta non coma un observador, senón coma un conversador, pois diso vai Oleg y las raras artes, da palabra e o xesto. É un filme falado, mais que ao tempo non renuncia a rexistrar os movementos que fan a Oleg único. Os planos pechados nas mans do pianista, tocando con vehemencia o instrumento, son a excepción que se permite Duque nesa asepsia, para comunicar a paixón encerrada nos rituais dunha arte de palacio; mais arte ao cabo.\nLeu ben o xurado o espírito da sección oficial con este fallo, pois isto da palabra e o xesto en torno ao sentimento artístico, e especialmente no que se refire ás relacións persoais, parecía articular boa parte da competición. Olmo & the Seagull (Petra Costa, Lea Blog, 2015) podería ter sido outro premio representativo desta tendencia. Cunha narración centrada única e exclusivamente na actriz Olivia Corsini, as realizadoras constrúen xunto con ela unha metanarración da súa propia vida. Embarazada e afastada do mundo teatral durante unha tempada, estas tres mulleres argallan, entre a ficción máis ao uso, o performativo e mediante unha mostra do dispositivo que rompe en moitas ocasións coa cuarta parede; un monumento á figura da muller contra unha sociedade de profundo pouso patriarcal, mesmo en contextos librepensadores coma no que nos mergulla o filme. Aquí non hai distancia, a cámara non se separa de Corsini, en momentos actuados – representacións da súa propia vida – coa súa parella, tamén actor, Serge Nicolai. Moito se fala nesta película, que ben podería terse titulado Segredos dun matrimonio (Scener ur ett äktenskap, Ingmar Bergman, 1973) – polo das palabras – ou, porque non, nos momentos nos que a actriz estea soa na casa, Repulsion (Roman Polanski, 1965) – polo dos xestos – e que, por encima de todo, ofrece diversos niveis narrativos na súa enredadeira entre o real e o ficticio. Unha moi honesta e íntima reflexión en torno á maternidade, fóra dos tópicos de momento feliz que a sociedade nos vende da muller embarazada, ese tótem que sustenta a economía.\nPorque si, da familia tamén foi Punto de Vista. Tres filmes coma Casa blanca (Aleksandra Maciuszek, 2015), Ris cantonais (Mia Ma, 2015) e If Mama Ain’t Happy, Nobody is Happy (Mea de Jong, 2014) falaban precisamente de relacións paterno-filiais, aínda que dende postulados moi distintos. Neste binomio palabra-xesto que nos deu por utilizar, o primeiro filme decántase polo último. Nunha liña de non ficción moi próxima a Nicolás Pereda ou Nelson Pereira dos Santos, segue os pasos dunha velliña que convive co seu fillo con síndrome de down, quen a coida con esmero, fronte a reprobación e o descoñecemento da súa contorna. Un filme tenro que levou, sen sorpresas, o premio do público. Os dous seguintes xa entran na categoría de filme falado. Son, de feito, unha continua conversa entre filla e pai, no primeiro caso, e filla e nai, no segundo. Ris cantonais é un diario íntimo ao uso, en torno á identidade franco-chinesa da súa protagonista, realizado con corazón. A procura de entendemento en e do pai, pasa por acompañalo ao seu universo; un plenamente francófono, pero con idas e voltas sempre a unha comunidade chinesa en Francia na que, ámbolos dous, dun lado ou do outro, resultan outsiders. Mea de Jong tamén busca comprenderse na nai. Séntaa ao diván da súa improvisada psicanálise fílmica e, mediante o formato de entrevista con imaxes de arquivo, compón un sentido retrato seu, mais que fala tamén de si propia.\nPola súa banda, o Xurado da Mocidade premiaba a Guido Hendricx por Among Us (2014), “pola súa valentía, por dar voz a uns testemuños condenados pola sociedade, e axudar a crear un intenso debate en torno a un tabú”. Refírense aos pederastas, en concreto a tres, aos que o holandés deixa falar, expresándose con voz propia, alén do enxordecedor ruído xerado en torno a estas persoas. Filme introspectivo, tamén de palabras e xestos, que entra polos ollos con pulcras secuencias en raís, encaixaba perfectamente neste binomio de natureza íntima.\nOutras propostas saían desta tendencia para pensar máis a praza, situándose no debate de importantes demandas políticas. Lampedusa in Winter (Jacob Brossmann, 2015) fai un retrato do que ocorre na illa italiana, foco da emigración dende os países do norte de África no Mediterráneo, cando marchan as cámaras do peirao e as praias. Cun estilo de cinema directo clásico, traza un retrato que inclúe todas as institucións da illa, incluída a comunidade emigrante.\nTamén de interese foi Où est la jungle? (Iván Castiñeiras, 2015). Castiñeiras realiza un exercicio dobre na súa aventura amazónica. Dunha banda, un antropólogo intenta comprender as culturas indíxenas que estuda. Mais da outra, esas mesmas culturas xa hai tempo que foron expulsadas do seu fogar; viven en chabolas nas cidades, ante o avance imparable da industrialización do home branco. O filme é como as incursións selváticas de Werner Herzog, Aguirre, a cólera de Deus (Aguirre, der Zorn Gottes, 1972) e Fitzcarraldo (1982), cun nihilismo posmoderno baseado nos obxectos, na intensa observación dos trazos deixados por esas explotacións pasadas. Unha cinta que mira sen pavor os documentos e pegadas da barbarie, as probas do crime na paisaxe e nos seus habitantes. Rodada cunha inusitada beleza plástica polo propio Castiñeiras, foi unha das propostas que máis nos impactou.\nArquivado en CIRCUÍTO, NÚMERO 29 · Coas etiquetas actriz, andrés duque, diario, Gesto, ivan castinheiras, lea blog, mis en scene, música, oleg karavaichuk, oleg y las raras artes, olivia corsini, Olmo & the Seagull, ou est la jungle, palabra, pianista, privado, público, punto de vista, teatro


O BNG proporá no Parlamento galego un "Plan Vigo 2020" para poñer fin ao abandono da Xunta | Noticias Vigo\nO BNG proporá no Parlamento galego un “Plan Vigo 2020” para poñer fin ao abandono da Xunta\nPublicado por Noticias Vigo o día 10/10/2019 na sección de BNG,Galicia,Política,Vigo\nO Bloque Nacionalista Galego volverá reclamar a fin da “política de total abandono” que a Xunta do Partido Popular aplica na cidade de Vigo. Farao propoñendo no Parlamento de Galiza a posta en marcha do que denominaron “Plan Vigo 2020”, unha iniciativa na que se recolle unha ampla relación de cuestións desatendidas polo executivo de Núñez Feixóo en doce ámbitos diferentes, que van desde as políticas sociais até as infraestruturas.\n“Diante do total abandono que practica a Xunta do Partido Popular en contra da principal cidade de Galiza, o BNG demandamos que se atendan as necesidades de Vigo con compromisos políticos que teñen que recollerse nos orzamentos da Xunta do próximo ano 2020”, explicou o concelleiro do BNG en Vigo, Xabier P. Igrexas. “A lea partidista entre Feixóo e Caballero non pode ser coartada para que se ignoren as necesidades dunha cidade na que vivimos e traballamos preto de 300 mil galegos e galegas”, reprochou Igrexas quen exixiu do Goberno galego que exerza as súas competencias en Vigo. “O que é claro é que nesta confrontación estéril entre Concello e Xunta quen perde seguro é a cidade”, remachou.\nO deputado Luís Bará será o encargado de presentar a proposición no Parlamento, e na comparecencia desta mañá co portavoz municipal da fronte nacionalista, lamentou a “falla de visión e de planificación”, demandando un “compromiso claro da Xunta con Vigo”. “Entendemos que non se trata apenas de medidas orzamentarias, senón dun compromiso político, institucional e tamén de abrir un proceso de diálogo, de cooperación e de coordenación entre Concello e Xunta””, acrecentou.\nO Plan Vigo 2020 recolle medidas concretas en doce ámbitos de acutación. Entre elas salientan o reclamo de que se poña en marcha a área metropolitana, a incoporación da cidade de Vigo no transporte metropolitano ou un Plan de Reindustrialización da comarca de Vigo, para o que as nacionalistas piden a “intervención pública directa” que asegure o futuro de actividades “estratéxicas” como a construción naval e a automoción. Tamén demandan actuacións concretas como a construción dun instituto en Navia, a recuperación do proxecto orixinal para o centro de saúde de Bouzas, ou a ampliación das prazas públicas de escolas infantís, centros de día e residencias de maiores na cidade. No capítulo infraestrutural, o Bloque aposta por desenvolver todas as potencialidades da Plisan, dotar de conexión ferroviaria a terminal portuaria de Bouzas, ou desbloquear proxectos longamente demandados como o tunel de Xulián Estevez ou a prolongación do tunel do Berbés. Tamén reivindican a mellora da rede de abastecemento de auga, que se complete a rexeneración integral da Ría de Vigo ou que se brinde un apoio “decidido e real” ao Campus do Mar na ETEA.\nO Bloque comprométese a levar as demandas de Navia…\nAntón Sánchez proporá hoxe no Parlamento de Galicia…


Atalaia de A Guarda | Patrimonio Galego\nFortificacións urbanas Institucións culturais (museos, arquivos, centros educativos...) en A Guarda e Baixo Miño (comarca)\nAtalaia de A Guarda\nCatalogouno Oscar Franco o Xuñ 3, 2014 • 3:26 p.m. • Non hai comentarios\nOutra denominación do ben: Museo do Mar\nEdificación circular duns 20 metros de diámetro e oito de altura. Posúe tres garitas de vixilancia na súa parte superior. O seu interior, hoxe diáfano, constaba dunha cámara abovedada e o polvorín, circundada por unha galería tamén abovedada\nEsta construción é unha réplica da antiga Atalaia construída no ano 1665 polo exército portugués cando A Guarda estivo no seu poder. A súa función era defender a entrada do porto guardés cando A Guarda, conquistada polo xeneral luso Conde Prado de Cela estivo no poder do exército luso (1665-1668) durante a guerra da Independencia de Portugal (1640-1668).\nFoi reedificada no ano 1779 para protexerse dos ataques dos piratas africanos, e é dotada dunha batería armamentística do calibre 12. Posteriormente utilizouse como faro.\nO edificio orixinal foi destruído no ano 1943 con motivo das obras de construción do peirao, e reconstruído en 1997 no paseo marítimo, en fronte do lugar orixinal.\nHoxe en día acolle o Museo do Mar, no que podemos ver unha mostra do patrimonio etnográfico relacionado co mundo da pesca que durante 20 anos foi recuperando a agrupación Anabam (Asociación Naturalista do Baixo Miño); e unha colección de cunchas de todos os mares do mundo (colección realizada polo malacólogo Ignacio Navarro), corais, algas e outras especies mariñas.\nAnterior Ben CulturalFonte da Poza Seguinte Ben CulturalLavadoiro de Ribeira


dada-punk | ronsel pan - Bubok\nde ronsel pan\nAutor: ronsel pan\nAs ideas punk viven e morren neste poemario: Face-lo rápido e face-lo ti mesmo (DIY) deben ser as consignas ata chegar a un punto de equilibrio inestábel entre o individual e o colectivo. O que nos permite ser distintos e o que nos fai ser iguais. Os nomes secretos que pronunciamos ao chegar á porta...os berros contra as fiestras. O respeto polo planeta.\nAnalízanse filmes ( Last days, Un método perigoso, O maquinista, A árbore da vida, Melancolia) con contido espiritual que nos [...] Ver libro\nO filme de Passolini serve de base para a construcción do poemario desde a prespectiva da actriz anne wiazemsky e o seu rol como odetta. [...] Ver libro\nÉ leda, conscientemente leda. Para que calar ahora? (dicía), para deixar baleiro. Pero non, decidin escribir e facerme a min mesma [...] Ver libro\nO primeiro conto explica a relación dun lobo cos demáis animais da fraga, onde un perigo terá que ser solventado. O segundo [...] Ver libro\nMarguerite Duras afirmaba que o que lle doe dos libros e que nonm son libres por estar fabricados, organizados. Pois ben este libro [...] Ver libro\nUnha análise crtítica sobre filmes chave que tratan procesos revolucionarios tendo en conta a perspectiva das personaxes femininas en [...] Ver libro


Grande acollida do curso de galego de Nós Diario, que volve esta terza feira\n'Curso de lingua galega: Mellor uso, máis calidade para o idioma' diríxese a todos os públicos.\nO curso torna esta terza feira, centrándose nas 'Interferencias verbais'.\nRedacción 16:22 do 11 de maio de 2020\nEsta terza feira volve o 'Curso de lingua galega: Mellor uso, máis calidade para o idioma', da man de Nós Diario e nas catro páxinas centrais do xornal impreso. Como na semana pasada, cando esta iniciativa de Sermos Galiza S.A.como empresa e Nós Diario como cabeceira botou a andar. Un traballo que conta coa colaboración do Servizo de Normalización Lingüística do Concello de Pontevedra.\nAs cinco primeiras leccións deste curso tiveron unha grande acollida entre as lectoras, e non só delas. Do interese polo curso dá conta o número de consultas recibidas, así como as visitas na páxina web de Nós Diario ás novas referidas a esta iniciativa.\nNas primeiras leccións tratáronse temas como os castelanismos, a cuestión de xénero ou os hiperenxebrismos. A partir de mañá, 12 de maio, continuará con novas leccións dirixidas a todas as lectoras e nas que se debullan aspectos fundamentais relacionados co léxico, coa gramática, coa pronuncia ou coa ortografía; que teñen por obxectivo afianzar a calidade do galego que empregamos. A nova lección, esta terza, centrarase nas interferencias verbais.\nUn curso para todos os públicos\nMais non é este un curso de sociolingüística, aínda que se utilice por veces terminoloxía desta ciencia. Trátase dun curso que se sitúa fronte aos usos máis habituais de todas e cada unha das persoas que empregan o galego quer na comunicación habitual quer en contadas ocasións e que teñen como meta coñecer e usar o amplo repertorio de formas de que a lingua dispón para cada situación de comunicación.\nAo longo do curso inclúense numerosos enlaces externos a vídeos, dicionarios e páxinas web mediante códigos QR co fin de introducir algúns exemplos a máis que non teñen cabida nas catro páxinas do caderno e que contribuirán a fornecer as lectoras e lectores de máis materiais.\nOs 15 temas de que consta\nCastelanismos, Cuestión de xénero, Pronunciarmos sen complexos, Uso e abuso dos pronomes, Interferencias lexicais, Interferencias sintácticas, Ortografía, Articuladores discursivos, De preferencia, Sen abusar, Falar e escribir ben, Futuro de subxuntivo, Fraseoloxía I e Fraseoloxía II son os temas en que se divide o curso, cuxo fío condutor son as interferencias lingüísticas, especialmente presentes nalgúns ámbitos e que teñen como consecuencia a deturpación da lingua propia e poden resultar moi negativas para a súa supervivencia.\nA iniciativa quer contribuír a mellorar o uso e a calidade do noso idioma, así como a axudar a corrixir aquelas interferencias que dificultan o asentamento do estándar lingüístico.\nAs persoas subscritoras, ben en papel ben na versión de acceso na nube, terán á súa disposición, nas páxinas centrais de Nós Diario, desde o 5 de maio, o curso de balde. As persoas que aínda non son subscritoras poden facerse ou ben adquirir o diario en papel nos quiosques e puntos de venda habituais por 1,50 euros de terzas a sextas feiras e por 3 euros os sábados (día en que se inclúe o semanario Sermos Galiza) ou ben mercalo para a súa lectura na nube.\ncurso de galego curso de lingua Nós diario\nIniciativa para espallar en Twitter o cancelo #EuFaloGalego este 17 de maio\nO Projeto Moas supera a primeira semana cumprindo os objectivos e com novas recompensas


Boletín de Divulgación Astronómica da IAU: Abril #1 – Agrupación ÍO\nBoletín de Divulgación Astronómica da IAU: Abril #1\nin\tNoticias\ton\t 10 de abril de 2017\t 10 de abril de 2017\t by\tAgrupacion Astronomica Coruñesa Io\nAbril 2017 #1\n1) “Columba-Hipatia: Astronomía pola Paz”\n2) Espazo de contacto da divulgación nacional (NOC): Novas de Portugal\n3) A astronomía e a ciencia de datos unidas en favor do desenvolvemento\n4) Biblioteca de Imaxes e Vídeos da NASA\n5) Día do Asteroide\n6) Noite de Yuri\n7) Descubrimento: retratos de mulleres da ciencia\n8) Espazo 360\n10) O boletín de divulgación astronómica da IAU noutros idiomas\nAbril é o Mes da Astronomía Global! Como nos anos anteriores, agárdase un mes emocionante no que xente en todo o mundo celebrará de maneira conxunta a astronomía baixo o lema “Un pobo, un ceo”. Destacamos os certames de AstroPoesía e AstroArte vixentes até o 1 de maio, as moitas sesións de observación online e as actividades propostas de Astronomía para todos. En Astronomía para todos, o Grupo de Traballo IAU para a Igualdade e a Inclusión e Astrónomos sen Fronteiras uniron forzas, chamando a todos a faceren as súas actividades máis inclusivas. Hai moitos máis programas aos que te podes unir, así que comproba o programa completo aquí e non perdas esta celebración global.\nNeste número, poñemos o foco sobre o Día do Asteroide proclamado polas Nacións Unidas para o 30 de xuño, a nova biblioteca de imaxes, sons e vídeos da NASA accesíbel para o público, e o proxecto financiado pola OAD en 2017 “Columba-Hipatia: Astronomía pola Paz”, de GalileoMobile.\nFeliz lectura e ceos despexados!\n“Columba-Hipatia: Astronomía pola Paz” é un proxecto de divulgación astronómica desenvolvido por GalileoMobile e a Asociación polo Diálogo e a Investigación Histórica que ten lugar na dividida illa de Chipre. O proxecto pretende servir de inspiración para a mocidade e usa a astronomía como ferramenta para promover a plena comunicación e a cultura da paz e a non violencia. O equipo desenvolverá actividades educativas e explorará o cosmos con nenos e adultos das diversas comunidades que viven na illa, co ánimo de alentar un sentido de cidadanía global “baixo o mesmo ceo” e mirar máis alá das fronteiras ao promover o intercambio cultural.\nPodes saber máis do proxecto nesta ligazón: http://bit.ly/2nSDYiH\na) Astrofesta 2017\nO 25 e 26 de agosto, a cidade de Monsaraz acollerá a Astrofesta 2017, a maior e máis antiga festa de afeccionados á astronomía de Portugal. A “astroparty” está organizada conxuntamente polo Museu Nacional de História e da Ciência, o Observatorio do Lago Alqueva, o Centro Ciência Viva de Constância e a municipalidade de Reguengos de Monsaraz. Os astrónomos amadores poderán compartir observacións e empregar os seus diferentes equipamentos, mais os organizadores da festa danlle a benvida a todas as persoas: familias e amigos que queiran gozar xuntos das marabillas do ceo nocturno.\nMáis información aquí (en portugués): http://www.museus.ulisboa.pt/astrofesta-2017\nb) IAstro Júnior\nIAstro Júnior é unha iniciativa do Instituto de Astrofísica e Ciências do Espaço e a revista Visao Júnior. A actividade consiste nunha serie de sesións en Lisboa e Porto, orientadas a nenos entre 7 e 12 anos, nas que se presenta o espazo e o universo. Nestas sesións os nenos teñen unha oportunidade única de interactuar cos investigadores e preguntarlles directamente pola astronomía e o que significa ser astrónomo.\nPodes saber máis sobre o proxecto neste enderezo: http://www.iastro.pt/outreach/activities/iastrojunior/\nA ciencia de datos é unha das disciplinas que se poden adquirir a través da astronomía e é ademais moi útil para as organizacións en favor do desenvolvemento. O doutor Paul Wilson traballa convidado pola Oficina IAU de Astronomía para o Desenvolvemento na creación do Kit de Ferramentas da Ciencia de Datos. Este kit pode empregarse na aprendizaxe de ciencia de datos a través da astronomía. Pode axudar aos astrónomos a identificar campos de coñecemento a través da astronomía que inclúen importantes elementos da ciencia de datos (por exemplo, programación, estatística, bases de datos). Se tes preguntas ou suxestións, por favor ponte en contacto con paul[at]astro4dev.org.\nA NASA lanzou un novo recurso para axudar ao público na busca e descarga de arquivos de imaxes, vídeos e sons por palabras clave e metadatos. A nova Biblioteca de Imaxes e Vídeos da NASA permítelle aos usuarios buscar, descubrir e descargar 140000 arquivos de imaxes, vídeos e sons das múltiples misións da axencia nos campos da aeronáutica, astrofísica, ciencias da Terra, voos espaciais, entre outros.\nPodes saber máis a través da nota de prensa aquí e visitar o sitio web oficial: https://images.nasa.gov\nO Día do Asteroide é un esforzo mundial para facer divulgación entre a cidadanía sobre os asteroides, a ciencia asociada e os científicos que traballan no campo; en 2016 a Asemblea Xeral das Nacións Unidas recoñeceu oficialmente o 30 de xuño como Día Internacional do Asteroide. Ao longo dos últimos anos a resposta global á convocatoria non deixou de medrar con firmeza e este ano o equipo organizador anímanos a todos a coordinar as actividades do Día do Asteroide en todo o mundo.\nAprende máis sobre esta celebración: http://asteroidday.org/\nA noite de Yuri, que se celebra cada ano o 12 de abril, é unha celebración global da historia da exploración espacial en conmemoración da misión pioneira de Yuri Gagarin ao espazo en 1961, e o lanzamento inaugural do primeiro transbordador espacial en 1981. As festas e actividades da Noite de Yuri celébranse en todo o mundo cada abril e combinan accións lúdicas de temática espacial coa educación e a divulgación.\nPara saber máis sobre a Noite de Yuri: https://yurisnight.net/\nBreakthroug: Portraits of Women in Science (Descubrimento: retratos de mulleres da ciencia) é unha antoloxía de curtametraxes de Science Friday (Venres de Ciencia) e o Instituto Médico Howard Hughes. A serie segue a diversas mulleres, todas elas traballando en áreas de vangarda, e leva ao espectador a lugares coma o Ártico e a axencia espacial da India para seguir os desafíos, as normas culturais ou institucionais firmemente asentadas, as condicións de traballo e os sacrificios persoais. Este proxecto aspira a promover vocacións cara a ciencia, tecnoloxía, enxeñería e matemáticas nas vindeiras xeracións de mulleres.\nPara saber máis sobre a serie “Descubrimento”: http://www.sciencefriday.com/articles/breakthrough-portraits-of-women-in-science/\nPodes ver aquí o segundo episodio da serie, “Descubrimento: instantáneas de Afar”, no que tres científicas comparten historias sobre a primeira misión interplanetaria da India: https://www.youtube.com/watch?v=k6E7qGhOGCA&utmBreakthrough\n“Space 360 (Espazo 360)” é unha serie de abraiantes vídeos dende a Estación Espacial Internacional que achegan unha experiencia imersiva da vida en órbita. O proxecto comprende os primeiros vídeos 360º filmados en órbita baixa da Terra, imaxes tomadas polo cosmonauta ruso Andrey Borisenko. “Space 360” é unha colaboración da axencia espacial rusa Roscomos, a corporación espacial Energia e o canal de TV RT.\nPodes atopar máis información sobre o proxecto visitando o sitio web oficial “Space 360”: http://space360.rt.com/\n9) Encontros e actividades globais en 2017\nAquí tes unha listaxe de conferencias e actividades sobre educación e investigación astronómica en todo o mundo. Planifica con tempo un ano cheo de acontecementos interesantes!\nEngadidos hai pouco\nMulleres na Astronomía IV: as numerosas caras das mulleres astrónomas\nData: 9-11 de xuño de 2017\nMáis información: http://bit.ly/2kgLbsL\nMes da Astronomía Global\nLugar: en todo o mundo\na) Mes Astronómico Global\nb) Noite de Yuri\nc) Cuarto Encontro IAU Oriente Medio e África (MEARIM IV)\nData: do 22 ao 25 de maio de 2017\nMáis información: http://www.eorcworkshop.com/mearim-iv-home\nd) Telescopios Robóticos, conferencia sobre investigación e educación estudantil\nData: do 18 ao 22 de xuño de 2017\nLugar: San Diego, California (EEUU)\nMáis información: http://rtsre.org/\ne) IV Festival Starmus: a vida e o universo\nData: do 18 ao 23 de xuño de 2017\nMáis información: https://www.starmus.com\nf) Semana Europea da Astronomía e Ciencia do Espazo (EWASS)\nData: do 26 ao 30 de xuño de 2017\nMáis información: http://eas.unige.ch/EWASS2017/about.jsp\nData: 30 de xuño de 2017\nh) Encontro astronómico nacional da Royal Astronomical Society 2017\nData: do 2 ao 6 de xullo de 2017\nLugar: Universidade de Hull, Reino Unido\nMáis información: https://nam2017.org/\ni) 13º Encontro Rexional Asia-Pacífico (APRIM 2017)\nData: do 3 ao 7 de xullo de 2017\nMáis información: http://www.aprim2017.tw/\nl) Simposio Internacional sobre Educación en Astronomía e Astrobioloxía\nData: do 3 ao 8 de xullo de 2017\nLugar: Utrecht, Países Baixos\nMáis información: http://ise2a.uu.nl/\nm) Big data en astronomía: unha ferramenta potencial de innovación social\nData: 7-11 de agosto de 2017\nLugar: Flic en Flac, Illa Mauricio\nMáis información: https://sites.google.com/ska.ac.za/barista/home?authuser=0\nn) Congreso Europeo de Ciencia Planetaria 2017\nData: do 17 ao 22 de setembro de 2017\nLugar: Radisson Blu Hotel Latvija, Riga, Letonia\nMáis información: http://www.epsc2017.eu/\no) 3ª Simposio COSPAR\nData: do 18 ao 22 de setembro de 2017\nLugar: Illa Jeju, Corea do Sur\nMáis información: https://cosparhq.cnes.fr/\np) Semana Mundial do Espazo 2017\nData: do 4 ao 10 de outubro de 2017\nMáis información: http://www.worldspaceweek.org/theme/\nq) Noite Internacional de Observación da Lúa\nr) Comunicar Astronomía co Público – CAP2018\ns) Sociedade Planetaria Internacional 2018\n-Traducións ao serbio, pola doutora Liliana Gracanin de Serbia: https://twitter.com/IAU_srpski;\n-Tradución ao español, por ASAFILE, Asociación de Astrónomos Aficionados de León, Nicaragua: http://asafile.blogspot.jp/p/blog-page_12.html;\n-Se queres recibir a tradución ao xaponés do boletín, subscríbete á Asociación Xaponesa de Astrónomos Afeccionados aquí: http://www.jaaa-astro.jp/jaaa-ml.html;\n-Podes atopar números antigos deste boletín en español traducidos pola Sociedad Española de Astronomía neste enderezo: http://www.sea-astronomia.es/drupal/content/newsletter-iau-noc;\nNa Oficina de Divulgación Astronómica da IAU sempre estamos buscando noticias sobre educación e divulgación astronómica en todo o mundo. Por favor, continuade compartindo as vosas historias con nós en 2017! Se estás organizando actividades a gran escala a nivel rexional ou internacional, ofreces postos de traballo de educación e comunicación da astronomía, tes proxectos innovadores ou historias inspiradoras, buscas colaboración ProAm en astronomía ou creaches recursos educativos, fáinolo saber por correo electrónico: outreach@iau.org.\n← Boletín de Divulgación Astronómica da IAU: Marzo 2017 #2\n«Primeira órbita», unha homenaxe fílmica á viaxe de Gagarin →\n"Primeira órbita", unha homenaxe fílmica á viaxe de Gagarin